WALAU KURANG KERJASAMA MALAYSIA, KES 1MDB DI KUWAIT TETAP DITERUSKAN DAN JHO LOW DIPENJARA 10 TAHUN

Sebuah mahkamah di Kuwait mensabitkan kesalahan ahli perniagaan Low Taek Jho tanpa kehadirannya semalam atas tuduhan pengubahan wang haram berhubung skandal 1MDB.
Menurut laporan akhbar Kuwait

Al-Qabas

seorang sheikh, bersama rakan kongsinya, dan dua warga asing telah dijatuhkan hukuman penjara sepuluh tahun, manakala seorang peguam dijatuhkan hukuman tujuh tahun, atas tuduhan pengubahan wang haram melibatkan dana Malaysia itu.
Mereka juga diarah memulangkan AS$1 bilion (RM4.4 bilion) selain membayar denda berjumlah KD145 juta (RM2 bilion).
Akhbar itu

tidak menamakan syeikh tersebut, rakan kongsinya, mahupun peguam berkenaan, tetapi hanya menyebutnya sebagai “dana Malaysia”.
Menurut laporan itu, ini adalah kes pengubahan wang haram terbesar. Ia juga mengenal pasti warga asing itu sebagai Low dan ahli perniagaan Syria-Perancis Bachar Kiwan.
Sementara itu laman

Sarawak Report
pula berkata dana Malaysia yang dimaksudkan tersebut ialah 1MDB.
Ia juga menamakan syeikh itu sebagai Sheikh Sabah Jaber Al-Mubarak Al-Sabah, yang adalah anak kepada bekas perdana menteri Kuwait. Rakan kongsinya dikenal pasti sebagai sekutu Low, Hamad Al Wazan, dan peguamnya sebagai Saud Abdelmohsan.
Menurut

Al-Qabas
, kelima-lima mereka didakwa melakukan pengubahan wang haram dalam
bentuk

mata wang China bersamaan dengan KD343,700,000 (RM4.95 bilion) dengan mengetahui bahawa ia adalah hasil haram yang digelapkan daripada dana pelaburan Malaysia.
Akhbar itu juga melaporkan bahawa kes berkenaan telah ditangguhkan selama dua tahun sebelum dibuka semula kerana pihak pendakwaan menghadapi halangan mendapatkan maklumat dari luar negara.
Laporan itu tidak menghuraikan mengenai kesukaran tersebut atau siapa yang terlibat, tetapi

Sarawak Report

berkata ia menunjukkan kurangnya kerjasama daripada Malaysia.
“
Sarawak Report

dimaklumkan bahawa Kuwait tidak menerima kerjasama yang berguna daripada kerajaan Malaysia sepanjang tempoh ini dalam usaha mengembalikan berbilion-bilion negara yang dicuri.
“
Sarawak Report

hanya boleh merumuskan bahawa kegagalan Malaysia untuk bertindak berpunca secara langsung kepada hasrat (bekas perdana menteri Najib Razak) dan sekutu BN yang menyokong kerajaan Muhyiddin (Yassin)

untuk menutup bukti lebih lanjut tentang rasuah oleh Najib.
“Kekurangan kerjasama ini nampaknya berterusan sehingga hari ini, menyebabkan pihak berkuasa Kuwait meneruskan kes itu tanpa kerjasama Malaysia dan sememangnya tanpa Malaysia membuat tuntutan sewajarnya terhadap wang berkenaan.
“Sememangnya, laporan media Kuwait hari ini (Selasa) menjelaskan bahawa perkara ini berlaku, membawa kepada kegusaran kepada pihak berkuasa Kuwait mengenai ‘kegagalan menerima maklumat daripada pihak antarabangsa’ (yang bermaksud kurang kerjasama dari Malaysia),” katanya.
Pada tahun 2020,

The Wall Street Journal

melaporkan bahawa penyiasat Malaysia menemui jejak wang dari China ke sebuah bank China di Kuwait dan seterusnya ke entiti di Kepulauan Cayman yang dikawal oleh Low, dan digunakan untuk membayar hampir AS$1 bilion untuk aset yang dikuasainya di Malaysia untuk membayar hutang-hutang 1MDB.
Urus niaga itu dilakukan dalam mata wang China, Yuan untuk mengelak pemeriksaan daripada pihak berkuasa AS yang sedang menyiasat aktivitinya.
Low menafikan salah laku tersebut, tetapi setakat ini tidak mengulas mengenai laporan

WSJ

itu.
Tahun lalu, Bachar yang berasal dari Kuwait memberitahu

Malaysiakini
 bahawa dia ada menawarkan diri untuk membantu siasatan SPRM.
Low didakwa menggunakan syarikat Bachar, Al Waseet untuk mengubah  wang. Bachar berkata apabila dia enggan bekerjasama, pegawai Kuwait mendakwa dirinya bersama keluarga dan rakan kongsinya, sehingga memaksa dia melarikan diri dari negara itu ke Perancis.
Bachar berkata dia percaya bahawa dana itu adalah komisen yang diterima Low daripada firma China yang terlibat dalam projek infrastruktur besar di Malaysia.
Sumber –
https://m.malaysiakini.com/news/660358

4

3

votes
Article Rating
Kongsikan artikel ini


BERBANDING AB RAUF, KENAPA TIDAK DITONJOLKAN KETUA PEMUDA UMNO, DR AKMAL SEBAGAI KETUA MENTERI MELAKA?

Isnin lalu, Presiden UMNO Ahmad Zahid Hamidi berkata, struktur kerajaan negeri Melaka akan berubah dalam waktu terdekat ini menjadi sebuah kerajaan perpaduan.
Menurut beliau, perubahan itu untuk menyesuaikan dengan kerajaan perpaduan yang telah wujud di peringkat pusat.
Semalam pula, di sebalik riuh rendah dengan spekulasi berlakunya pertukaran jawatan Ketua Menteri, tiba-tiba Sulaiman Md Ali pula disahkan telah meletakkan jawatan.
Dengan perletakan jawatan beliau itu, hampir pasti Pengerusi UMNO Melaka, Ab Rauf Yusoh akan mengisi kekosongan jawatan tersebut.
Dilaporkan beliau akan mengangkat sumpah Jumaat ini.
Makna kata, merubah struktur kerajaan negeri menjadi kerajaan perpaduan bukan saja dengan membawa masuk wakil PH dalam barisan Exco, malah menukar sekali penyandang Ketua Menteri.
Dengan terlantiknya Ab Rauf sebagai Ketua Menteri Melaka yang baru, hasrat beliau yang diperkatakan ramai inginkan jawatan tersebut sejak PRN Melaka pada November 2021 lalu lagi tercapai jua akhirnya.
Sebaik kemenangan dua pertiga BN pada PRN Melaka, nama Ab Rauf sudah disebut-sebut sebagai bakal Ketua Menteri Melaka, meskipun Sulaiman diletakkan sebagai “poster boy” dalam pilihan raya itu.
Pada malam kemenangan diumumkan, majlis angkat sumpah Sulaiman telah diadakan secara tergesa-gesa pada jam 3.00 pagi di mana ia dikatakan untuk mengelakkan Ab Rauf terus melobi jawatan tersebut.
Ab Rauf malah tidak hadir pada majlis angkat sumpah itu.
Dalam susunan Exco kemudiannya, Ab Rauf diberi peranan memegang portfolio paling kanan dengan tanggungjawab berkaitan Perindustrian, Pelaburan dan Pembangunan Usahawan negeri.
Namun demikian, sejak itu spekulasi pertukaran jawatan Ketua Menteri tetap tidak sunyi dan beberapa kali timbul dengan nama Ab Rauf sentiasa disebut-sebut sebagai penggganti kepada Sulaiman.
Antara sebab spekulasi itu terus bertiup atau barangkali ditiupkan ialah kerana Ab Rauf terus dikekalkan sebagai Pengerusi UMNO Melaka, meskipun jawatan Ketua Menteri disandang oleh Sulaiman.
Di negeri-negeri lain, biasanya Ketua Menteri atau Menteri Besar akan juga diberi peranan sebagai Pengerusi Badan Perhubungan UMNO negeri berkenaan.
Gugurnya Sulaiman daripada jawatannya, sedangkan beliau adalah “poster boy” PRN negeri dengan pencapaian kemenangan dua pertiga adalah menyusuli nasib yang menimpa bekas Menteri Besar Johor, Hasni Mohammad sebelum ini.
Jika Hasni tidak dilantik semula lebih mudah diketahui dan difahami sebabnya, Sulaiman pula semacam diarah untuk meletakkan jawatan semata-mata untuk memberi laluan kepada Ab Rauf mengambil alihnya.
Kenapa perlu Sulaiman ditukar sekarang?
Mengapa tidak daripada dulu lagi iaitu sebaik BN menang pada PRN Melaka, Ab Rauf terus dilantik sebagai Ketua Menteri?
Apakah Sulaiman digantikan dengan Ab Rauf kerana beliau enggan membentuk kerajaan perpaduan?
Kecuali jika benar pertukaran Sulaiman kerana beliau enggan membentuk kerajaan perpaduan dan sudah tentu boleh diterima sebagai tindakan yang munasabah, tetapi menjadikan Ab Rauf sebagai pengganti belum tentu merupakan pertukaran yang benar-benar bermanfaat.
Ini kerana berbanding Ab Rauf yang diselubungi pelbagai isu, Sulaiman sebaliknya adalah pemimpin yang tidak kontroversi yang selama ini telah berjaya meletakkan Melaka kelihatan aman tenteram sejak di bawah pentadbirannya.
Kenapa bukan pemimpin lain yang ditonjolkan sebagai Ketua Menteri yang baru, misalnya Dr
.
Akmal Saleh, Exco Kerajaan Negeri Melaka yang baru-baru ini menang cemerlang sebagai Ketua Pemuda UMNO Malaysia?
– ShahbudinHusin 30/03/2023.

5

2

votes
Article Rating
Kongsikan artikel ini


MUNGKINKAH NAJIB DIBEBASKAN ESOK?

Mahkamah Persekutuan akan memutuskan mengenai permohonan Najib Abdul Razak untuk menyemak sabitan dan hukuman bekas perdana menteri itu dalam kes rasuah SRC International bernilai RM42 juta, esok.
Keputusan lima hakim Mahkamah Persekutuan yang dipengerusikan oleh Hakim Besar Sabah dan Sarawak Abdul Rahman Sebli yang akan diserahkan esok boleh menyebabkan Najib, juga bekas menteri kewangan, dibebaskan sepenuhnya daripada tujuh pertuduhan salah guna kuasa, jenayah pecah amanah dan pengubahan wang haram.
Sekiranya mahkamah tidak menolak permohonan semakan, ia juga boleh memerintahkan perbicaraan semula kes Najib di hadapan hakim Mahkamah Tinggi yang baru, selain Mohd Nazlan Mohd Ghazali, atau untuk pendengaran semula rayuannya di hadapan hakim Mahkamah Persekutuan yang baharu yang tidak diketuai oleh Ketua Hakim Negara Tengku Maimun Tuan Mat.
Panel lain dalam permohonan semakan itu ialah hakim Mahkamah Persekutuan Vernon Ong Lam Kiat, Rhodzariah Bujang dan Nordin Hassan, serta hakim Mahkamah Rayuan Abu Bakar Jais.
Mahkamah Persekutuan telah mendengar permohonan semakan itu dalam tempoh enam hari yang bermula pada 19 Jan, diteruskan hingga 20 hingga 22 dan 27 Feb, dan berakhir pada 28 Feb.
Pada 23 Ogos tahun lepas, panel Mahkamah Persekutuan berasingan yang dipengerusikan Tengku Maimun menolak rayuan Najib untuk mengetepikan keputusan bersalahnya serta hukuman penjara 12 tahun dan denda RM210 juta dalam kes rasuah itu.
Setelah menamatkan rayuannya di hadapan Mahkamah Rayuan dan Mahkamah Persekutuan, Najib telah pergi ke panel Mahkamah Persekutuan semasa untuk mendengar semakannya berhubung kes yang melibatkan satu pertuduhan salah guna kuasa, tiga pertuduhan pecah amanah jenayah, dan tiga pengubahan wang haram.
Najib yang kini dipenjara di Penjara Kajang juga memfailkan petisyen untuk pengampunan diraja serta petisyen di hadapan Pertubuhan Bangsa-Bangsa Bersatu berhubung dakwaan penahanan sewenang-wenangnya.
Melalui permohonan semakan sekarang, Najib berhujah bahawa hakim perbicaraan Mohd Nazlan, yang telah dinaikkan dari Mahkamah Tinggi ke Mahkamah Rayuan, berada dalam konflik kepentingan apabila mendengar dan memutuskan kes SRC International pada Julai 2020.
Najib mendakwa, antara lain, hakim itu didakwa sedar bahawa Maybank Investment (satu entiti Kumpulan Maybank) dan BinaFikir (satu lagi entiti Kumpulan Maybank) telah menasihati 1MDB dalam perkara berkaitan penubuhan SRC International.
Najib mendakwa konflik kepentingan itu timbul kerana peranan Nazlan sebagai peguam am Maybank sebelum ini.
SRC merupakan anak syarikat 1MDB sebelum menjadi milik penuh Menteri Kewangan Diperbadankan (MOF Inc). 1MDB juga dimiliki sepenuhnya oleh MOF Inc.
Permohonan semakan Najib juga menyasarkan tiga keputusan lain panel sebelumnya, iaitu keputusan yang menolak permohonannya untuk mengemukakan bukti tambahan untuk mengukuhkan dakwaannya terhadap Nazlan, keputusan menolak permohonan untuk menangguhkan pendengaran rayuan supaya peguamnya mempunyai lebih banyak masa untuk menyediakan rayuan dan keputusan menolak permohonannya untuk menyingkirkan Tengku Maimun dari panel hakim atas dakwaan konflik kepentingan.
Sumber –
https://m.malaysiakini.com/news/660519

3

2

votes
Article Rating
Kongsikan artikel ini


ANWAR TIDAK HARUS TERGANGGU – TENGKU AZLAN

Di sebalik lawatan ke Arab Saudi yang bermasalah di saat-saat akhir baru-baru ini, Perdana Menteri, Anwar Ibrahim dipesankan agar tidak terganggu dengan perkara itu.
Seorang ahli UMNO yang juga bekas Timbalan Menteri Pengangkutan, Tengku Azlan Sultan Abu Bakar berkata, Anwar sebaliknya mesti fokus menjalankan tugas bagi menyelamatkan negara ini.
Katanya, Anwar tidak perlu menghiraukan pelbagai persepsi yang cuba dimainkan oleh pihak berkepentingan dalam hal berkenaan.
“Saya dapati beliau diterima baik di kalangan rakyat, malah begitu popular di kalangan anak-anak muda.
“Apa yang berlaku di Arab Saudi baru-baru ini tidak harus mengganggu dan menghilangkan fokusnya,” kata beliau.
Bercakap dalam satu pertemuan di pejabatnya, Tengku Azlan yang juga bekas Ahli Parlimen Jerantut itu menambah, Anwar adalah pilihan terbaik untuk mengemudi negara pada ketika ini.
Pengerusi PH itu katanya, bukan saja diterima baik oleh masyarakat majmuk di negara ini, bahkan penerimaan di peringkat antarabangsa juga amat membanggakan.
Dengan yang demikian, tegasnya lagi, apa yang harus Anwar lakukan ialah “move on” demi kepentingan rakyat dan juga negara.
Tengku Azlan menambah, apa yang berlaku dalam isu lawatan ke Arab Saudi baru-baru bukanlah kesalahan atau kesilapan di pihak Anwar sehinggga beliau perlu dicemuh dan diperlekehkan.
“Penjelasan Wisma Putra dengan jelas menunjukkan lawatan itu dilakukan dengan cukup teratur dan memenuhi semua protokol diplomatik yang sewajarnya.
“Untuk itu, kita sebagai rakyat seharusnya berdiri teguh di belakang Perdana Menteri dan kerajaan tanpa berbelah bagi,” tegasnya lagi.
Malah, Tengku Azlan yakin, usaha bersungguh-sungguh Anwar memerangi rasuah dan membersihkan negara dengan tata kelola yang bersih adalah agenda yang disukai rakyat.
– ShahbudinHusin 31/03/2023.

4.1

17

votes
Article Rating
Kongsikan artikel ini


SEMAKAN DITOLAK, PELUANG TERAKHIR NAJIB KINI HANYA PENGAMPUNAN AGONG

Mahkamah Persekutuan hari ini menolak permohonan Datuk Seri Najib Razak untuk mendapatkan kebenaran bagi menyemak keputusan Mahkamah Persekutuan yang menolak rayuan akhir kes penyelewengan dana RM42 juta milik SRC International Sdn Bhd.
Susulan itu, keputusan yang dibuat 23 Ogos tahun lalu oleh panel hakim yang dipengerusikan Ketua Hakim Negara Tun Tengku Maimun Tuan Mat, yang mengekalkan sabitan bersalah, hukuman penjara 12 tahun dan denda RM210 juta terhadap Najib, adalah kekal.
Ini bermakna bekas Perdana Menteri itu kekal di Penjara Kajang dan pilihan terakhirnya untuk dibebaskan ialah menerusi pengampunan diraja daripada Yang di-Pertuan Agong.
Najib dilaporkan sudah memfailkan petisyen untuk mendapatkan pengampunan tersebut pada 2 Sept 2022.
Prosiding hari ini didengar lima panel Hakim Mahkamah Persekutuan yang dipengerusikan Hakim Besar Sabah dan Sarawak Abdul Rahman Sebli, bersama Datuk Vernon Ong Lam Kiat, Datuk Rhodzariah Bujang, Datuk Nordin Hassan dan Hakim Mahkamah Rayuan Datuk Abu Bakar Jais.
Keputusan dibuat dengan majoriti 4-1 iaitu Vernon Ong, Rhodzariah, Nordin dan Abu Bakar menyokong untuk menolak rayuan Najib kerana tidak bermerit.
Vernon Ong ketika membacakan keputusan itu memberitahu, hak bekas Ahli Parlimen Pekan itu untuk mendapatkan perbicaraan yang adil tidak dinafikan ketika pendengaran rayuan.
Sebaliknya, katanya, peguam beliau, Datuk Hisyam Teh Po Teik enggan mengemukakan penghujahan lisan walaupun dibenarkan berbuat demikian oleh Tengku Maimun.
Justeru, katanya, Tengku Maimun akhirnya terpaksa menolak rayuan tersebut.
“Sehubungan itu, tiada kesilapan mahkamah ketika pendengaran rayuan Najib dalam kes rasuah SRC International berjumlah RM42 juta oleh panel hakim pada tahun lalu,” katanya di Mahkamah Persekutuan di sini, hari ini.
Panel hakim membuat keputusan tersebut selepas mendapati permohonan kebenaran semakan itu adalah lebih menjurus kepada permohonan untuk menyemak merit keputusan panel dalam rayuan akhirnya pada Ogos 2022 itu.
Turut hadir hari ini, isteri Najib, Datin Seri Rosmah Mansor, diiringi beberapa peguam, yang tiba di Istana Kehakiman kira-kira pukul 8.50 pagi.
Ratusan penyokong yang dilihat menunggu kemunculan Najib sejak pukul 7 pagi, di kedua-dua laluan utama menuju bangunan mahkamah tersebut, sesekali kedengaran melaungkan ‘Bossku’ dan ‘Allahu Akbar’.
Pada 28 Julai 2020, Hakim Mahkamah Tinggi ketika itu, Datuk Mohd Nazlan Mohd Ghazali mendapati Najib bersalah di atas tujuh pertuduhan pecah amanah, menyalahgunakan kedudukan dan pengubahan wang haram dana SRC.
Mohd Nazlan sehubungan itu menjatuhkan hukuman penjara 12 tahun dan denda RM210 juta ke atas Najib, dan keputusan itu dikekalkan Mahkamah Rayuan pada 8 Dis 2021 dan panel lima hakim Mahkamah Persekutuan pada Ogos lalu.
Sumber –
https://www.astroawani.com/berita-malaysia/najib-kekal-dipenjara-mahkamah-tidak-benar-semak-kes-src-413406

4.4

5

votes
Article Rating
Kongsikan artikel ini


MAJORITI TERKUMPUL 13-1 TERHADAP NAJIB, DI MANA LAGI TIADA KEADILAN?

Ramai penyokong Najib Razak terlihat begitu kecewa serta marah-marah terhadap keputusan semakan kehakiman yang mengekalkan sabitan bersalah yang dijatuhi kepada bekas Perdana Menteri itu.
Semakan kehakiman semalam ditolak dengan keputusan majoriti 4-1 dan ini bermakna Najib akan terus berada di Penjara Kajang untuk menjalani hukuman penjara 12 tahun yang diterimanya.
Satu-satunya peluang terakhir yang tinggal untuk Najib dibebaskan awal hanyalah melalui pengampunan oleh Yang Dipertuan Agong.
Tetapi, itu pun tentulah ada prosesnya dan tidak mungkin berlaku dalam waktu yang terdekat ini.
Pelbagai kata dan ungkapan diluahkan untuk menggambarkan kekecewaan itu, termasuk oleh mereka yang bergelar pemimpin dalam UMNO.
Selain menjurus kepada dakwaan Najib tidak diberi perbicaraan yang adil, khususnya dalam isu pertukaran peguam dan permohonan menangguhkan perbicaraan yang ditolak di Mahkamah Persekutuan sebelum ini, terdapat kecenderungan untuk mengaitkan penolakan semakin kehakiman semalam dengan keberadaan UMNO dalam kerajaan, khususnya Presiden UMNO, Ahmad Zahid Hamidi sendiri sekarang sudah berjawatan Timbalan Perdana Menteri dan Ketua Penerangan UMNO, Azalina Othman Said sebagai menteri yang bertanggungjawab dalam hal ehwal undang-undang.
Mudah kata, secara kesimpulannya mereka mengharapkan Najib sepatutnya dibebaskan atau semakan kehakiman itu memihak kepadanya berikutan UMNO, Zahid Hamidi dan Azalina kini sudah sama-sama berada di anjung kuasa di Putrajaya.
Lantaran itu, bukan saja ucapan Azalina di Majlis Taklimat Khas Presiden UMNO di WTCKL sebaik Najib dipenjarakan tahun lalu disebarkan semula, turut dipersalahkan kerana Ketua Hakim Negara tidak ditukar dalam keadaan parti itu merupakan komponen penting dalam kerajaan ketika ini.
Maka itu, terpacullah antaranya ungkapan – Kita Suruh Tukar Ketua Hakim Negara, Bukan Tukar Ketua Menteri Melaka.
Nampak jelas di sini bahawa sebahagian ahli UMNO dan penyokong Najib mahu bekas Perdana Menteri itu dibebaskan melalui kuasa politik.
Ini adalah suatu pemikiran yang buruk sebenarnya kerana kalau kuasa politik atau pengaruh politik boleh digunakan bagi tujuan tersebut, ia dengan sendirinya akan merosakkan keadilan itu sendiri.
Bukankah kita sepatutnya sedar bahawa tiga cabang utama negara – Legislatif, Eksekutif dan Kehakiman – adalah terpisah dalam doktrin pengasingan kuasa sebagaimana termaktub dalam Perlembagaan Persekutuan?
Dalam kes Najib, gagal dalam semakan kehakiman atau kekal dipenjarakan bukan bermakna keadilan terhadap beliau telah dinafikan.
Hakim yang membuat keputusan dalam perbicaraan atau mendengar perbicaraan hanya bersandarkan kepada bukti, fakta dan keterangan yang dibentangkan di mahkamah.
Mereka tidak dipengaruhi oleh sebarang unsur luar dan sebab itu hakim mempunyai pergaulan yang terhad serta tidak boleh bersidai di merata tempat untuk bersembang dan bergelak ketawa seperti orang lain.
Sandaran mereka dalam membuat keputusan hanya semata-mata kepada bukti dan keterangan yang ditampilkan.
Atas kesalahan beliau yang telah dibuktikan di mahkamah melalui perbicaraan yang bertahun-tahun lamanya, hukuman yang dijatuhkan adalah semata-mata untuk menegakkan keadilan.
Lagi pula, jika kita teliti dan imbas semula perbicaraan kes SRC International itu sejak di peringkat Mahkamah Tinggi lagi, ruang untuk menegakkan keadilan sudah diberi dengan cukup luas kepada pasukan peguam Najib.
Dan akhirnya daripada Mahkamah Tinggi, Mahkamah Rayuan, Mahkamah Persekutuan dan semakan kehakiman juga di Mahkamah Persekutuan semalam, keputusan terkumpulnya ialah 13-1.
Keputusan itu pula dibuat oleh hakim-hakim yang tergolong dalam kategori manusia yang pandai dan berwibawa belaka sehingga mereka diberi gelaran “Yang Arif”, bukan melalui undian di media sosial.
Kalau dialam bolasepak pun keputusan 13-1 melalui empat perlawanan di padang yang berbeza akan membuatkan orang malu untuk mempertikaikannya, inikan pula keputusan yang sama yang diputuskan oleh mereka “Yang Arif” semuanya.
– ShahbudinHusin 01/04/2023.

4.6

9

votes
Article Rating
Kongsikan artikel ini


LAWATAN KE CHINA BAWA PULANGAN BESAR KEPADA NEGARA – ANWAR

Malaysia dan China bersetuju untuk memantapkan dan membawa hubungan dua hala kedua-dua negara ke tahap yang lebih tinggi, dipacu dengan kerjasama lebih mendalam dan bermakna dalam pelbagai aspek.
Perdana Menteri Datuk Seri Anwar Ibrahim berkata kerjasama strategik ini merangkumi antaranya bidang politik, perdagangan dan pelaburan.
Beliau turut menyifatkan lawatan rasmi sulungnya ke China sebagai satu pencapaian yang membawa manfaat besar kepada negara dan rakyat Malaysia.
Menurut beliau tumpuan yang diberikan oleh pihak kerajaan dan pemimpin China serta sambutan daripada tokoh-tokoh perniagaan dan industri China terhadap lawatannya ini menunjukkan keakraban hubungan kedua-dua negara.
“Sambutan dan tumpuan yang diterima hebat dan luar biasa. Saya anggap ini satu perkembangan sangat positif. Kunjungan ini memberi manfaat besar kepada rakyat Malaysia,” katanya kepada media Malaysia dalam satu sidang akhbar di akhir lawatan rasmi beliau ke China di sini malam tadi.
Perdana Menteri berkata semasa pertemuan beliau dengan Presiden China Xi Jinping dan rakan sejawatan Li Qiang, kedua-dua pihak bersetuju untuk merancakkan hubungan perdagangan dan kerjasama ekonomi di bawah Inisiatif Jalur dan Laluan (BRI) termasuk mempercepatkan projek Laluan Rel Pantai Timur (ECRL).
Dalam projek usahasama, beliau berkata China bersetuju untuk menggunakan tenaga kerja mahir dan profesional tempatan berbanding amalan sebelumnya.
“Mereka bersetuju untuk menggunakan tenaga kerja tempatan. Hanya untuk bidang-bidang pengkhususan yang tidak terdapat di Malaysia, mereka akan bawa masuk dari China.
Ini akan terpakai ke atas semua projek-projek lain,” kata beliau.
Anwar berkata kedua-dua pihak juga bersetuju untuk meneroka bidang-bidang kerjasama baharu termasuk pembuatan kereta generasi baharu serta industri halal.
Lawatan rasmi Perdana Menteri ke China juga menyaksikan
Malaysia meraih komitmen pelaburan tertinggi iaitu bernilai RM170 bilion
.
Jumlah itu yang terbesar setakat ini dari China adalah hasil daripada 19 Memorandum Persefahaman (MoU) yang dimeterai antara perniagaan di China dan Malaysia dalam pelbagai bidang terutamanya teknologi hijau dan ekonomi digital.
China telah menjadi rakan dagangan terbesar Malaysia sejak 2009. Pada 2022, jumlah perdagangan dua hala bernilai RM487.13 bilion (AS$110.62 bilion), meningkat 15.6 peratus daripada 2021.
Dari segi politik dan diplomasi, lawatan sulung rasmi Anwar ke negara ini juga bersempena ulang tahun ke-10 penubuhan Perkongsian Strategik Komprehensif Malaysia-China pada tahun ini, manakala kedua-dua negara akan menyambut ulang tahun ke-50 tahun hubungan diplomatik pada 2024.
Sehubungan itu, Anwar berkata sebagai meraikan hubungan bersejarah berkenaan, beliau telah mengundang Xi dan Li untuk mengadakan lawatan ke Malaysia.
Sementara itu, dalam isu serantau dan antarabangsa, Perdana Menteri berkata pemimpin China menzahirkan sokongan mereka terhadap Kepaksian ASEAN.
“(Semasa pertemuan) kita juga berpendirian bahawa ASEAN perlu kekal sebagai satu blok bebas dan tidak memihak bagi mengelak daripada perseteruan dan perdambaan kuasa besar,” katanya.
Beliau berkata dalam perjumpaan bersama Xi, Presiden itu juga mengakui peranan dan sumbangan Malaysia dalam dunia Islam dan mencadangkan supaya Malaysia dan China bekerjasama bagi manfaat bukan sahaja kepada kedua-dua negara, tetapi negara-negara Islam lain, contohnya dalam industri halal.
Dalam pada itu, Anwar berkata beliau turut meminta Xi supaya menggunakan pengaruhnya sebagai Presiden China untuk membantu menyelesaikan pergolakan politik di Myanmar.
Delegasi Malaysia ke China disertai Menteri Luar Datuk Seri Dr Zambry Abdul Kadir; Menteri Pengangkutan Anthony Loke; Menteri Pembangunan Kerajaan Tempatan Nga Kor Ming; Menteri Perdagangan Antarabangsa dan Industri Tengku Datuk Seri Zafrul Abdul Aziz; Menteri Sains, Teknologi dan Inovasi Chang Lih Kang dan Menteri Pelancongan, Seni dan Budaya Datuk Seri Tiong King Sing. — BERNAMA

5

2

votes
Article Rating
Kongsikan artikel ini


NAJIB TIDAK SEWAJARNYA DIAMPUNKAN SEGERA, MELAINKAN SETELAH MENJALANI 1/3 ATAU SEPARUH HUKUMAN PENJARA

Walaupun peguam Najib Razak mungkin akan memohon semakin kehakiman yang kedua bagi membebaskan bekas Perdana Menteri itu, tetapi harus kita akui, mengharapkan keputusan yang berbeza daripadanya tidak semudah seperti menukar mentol yang sudah terbakar.
Dengan keputusan majoriti terkumpul 13-1 dalam kes SRC International yang dihadapinya setakat ini, semakan kali kedua jika dipohon, kebarangkalian ia ditolak juga adalah tinggi.
Saya sudah banyak kali menulis sejak lama dulu lagi, fakta yang jelas dalam kes Najib itu ialah ada kemasukan wang ke dalam akaun bank peribadinya dan kemudian wang itu pula dibelanjakan dengan antaranya untuk membeli-belah di luar negara.
Cubaan menggunakan isu teknikal tidak memadam hakikat bahawa kesalahan memang telah dibuktikan berlaku melebihi keraguan yang munasabah.
Dalam keadaan sekarang di mana hukuman sedang berjalan, satu-satu pilihan yang tinggal buat Najib untuk dibebaskan hanyalah memohon pengampunan daripada Yang Dipertuan Agong.
Dalam hal ini, ada sebahagian penyokong Najib yang mahu keluarga bekas Perdana Menteri itu menumpukan kepada hal tersebut sepenuhnya buat ketika ini dan melupakan saja untuk memohon semakan buat kali kedua.
Malah, ada penyokong Najib yang yakin jika fokus itu diberi tumpuan mulai sekarang, Najib tidak mustahil boleh dibebaskan sebelum sambutan Hari Raya ini.
Bolehkah begitu?
Meskipun kuasa memberi pengampunan adalah hak Agong, tetapi prosesnya mesti melalui Lembaga Pengampunan yang dalam erti kata lain, usul pembebasan itu mesti diusul atau dipersetujui terlebih dahulu oleh kerajaan dan Perdana Menteri.
Ia sama seperti kes Anwar Ibrahim diberi pengampunan pada 2018 dahulu di mana Perdana Menteri ketika itu, Tun Mahathir Mohamad mendapat mandat sepenuhnya daripada PH yang baru membentuk kerajaan, untuk mengemukakan pengampunan tersebut.
Anwar dijatuhi  hukuman penjara lima tahun pada 7 Mac 2014 oleh Mahkamah Rayuan, yang mendapatinya bersalah meliwat pembantunya Mohd Saiful Bukhari Azlan dan hukuman itu dimuktamadkan oleh Mahkamah Persekutuan pada 10 Februari 2015.
Ini bermakna ketika Anwar diberi pengampunan pada 2018, beliau sudah menjalani sebahagian besar daripada hukuman penjara lima tahun yang dijatuhkan terhadapnya.
Tetapi, Najib sudah berapa lama berada di Penjara Kajang?
Belum pun setahun daripada hukuman 12 tahun yang dihadapinya.
Dalam tinjauan dengan beberapa peguam, mereka nampaknya berbeza pendapat tentang bila permohonan pengampunan boleh dipohon.
Ada yang mengatakan pengampunan hanya boleh dipohon setelah seseorang pesalah itu menjalani sekurang-kurangnya satu pertiga daripada hukuman dan ada pula yang berkata, tiada tempoh masa yang khusus untuk berbuat demikian.
Dikatakan bila-bila masa saja pengampunan itu boleh dipohon.
Namun demikian, dalam kes Najib yang mana beliau merupakan bekas Perdana Menteri yang pertama dihukum penjara serta untuk memberi pengajaran kepada semua, ramai ditanya pendapat mereka tidak bersetuju sama sekali jika bekas Presiden UMNO itu diberi pengampunan dalam waktu terdekat ini.
Rata-rata beranggapan tempoh yang wajar untuk dipohon pengampunan ialah setelah beliau sekurang-kurangnya menjalani satu pertiga atau separuh daripada hukuman gang diterimanya.
Tambahan lagi, kata mereka, Najib masih ada kes lain berkaitan 1MDB yang sedang berjalan di mahkamah dan pengampunan awal yang diberi kepadanya akan memberi kesan kepada kes-kes tersebut.
Biarlah beliau menjalani hukuman sewajarnya terlebih dahulu, bahkan ini juga untuk memberi keadilan kepada pesalah-pesalah lain juga, tambah mereka lagi.
Seorang pemimpin politik yang enggan disebut namanya berkata, dalam kes Najib, beliau paling wajar menjalani separuh daripada hukuman sebelum hendak diberi pengampunan.
“Tempoh enam tahun berada di penjara daripada 12 tahun hukuman yang diterimanya sekurang-kurangnya merupakan tempoh yang cukup untuk Najib bertaubat dan beribadat.
“Beliau tidak perlu memikirkan soal dunia lagi selepas ini,” tegas pemimpin berkenaan.
– ShahbudinHusin 03/04/2023.

4

3

votes
Article Rating
Kongsikan artikel ini


HAMZAH SEPERTI TAK BERFUNGSI, PN PERLU TUKAR KETUA PEMBANGKANG

Hari ini adalah hari terakhir sidang Parlimen selama 31 hari yang bermula sejak 13 Februari lalu.
Secara kebetulan hari terakhir ini jatuh pada hari Selasa di mana seperti biasa berlangsungnya sesi soal jawab Ahli-Ahli Parlimen dengan Perdana Menteri selama satu jam.
Antara perkara yang dijelaskan oleh Anwar Ibrahim dalam sesi tersebut hari ini ialah menjawab soalan mengenai hasil lawatan rasmi ke China, isu vape dan isu doktor kontrak.
Malangnya, ketika sesi itu berlangsung, tidak kelihatan kelibat Ketua Pembangkang yang juga Ahli Parlimen Larut, Hamzah Zainuddin; Presiden Bersatu merangkap Ahli Parlimen Pagoh, Mahiaddin Md Yasin dan Presiden Pas yang merupakan Ahli Parlimen Marang, Hadi Awang.
Menteri Komunikasi dan Digital, Fahmi Fadzil yang membuat hantaran mengenai ketidakhadiran ketiga-tiga tokoh itu berkata, dengan ketiadaan mereka blok pembangkang terlepas peluang untuk bertanya soalan, berdepan dan bersemuka dengan Perdana Menteri.
“Sesi pertanyaan dengan Perdana Menteri pada setiap Selasa adalah peluang terbaik bagi pembangkang berbuat demikian sebagai sebahagian proses semak dan imbang ternadap kerajaan,” ujar beliau.
Lebih malang lagi kerana ketidakhadiran ketiga-tiga mereka, terutama Hamzah selaku Ketua Pembangkang ketika sesi tersebut bukanlah kali pertama didedahkan.
Minggu lepas dan kalau tak silap, minggu sebelumnya juga beliau tidak kelihatan sewaktu sesi itu berlangsung.
Ehhh…kenapa asyik tak hadir saja?
Khususnya Hamzah selaku Ketua Pembangkang yang kini jawatan itu telah dinaiktaraf berstatus menteri, ketidakhadiran beliau bukan saja mengecewakan rakyat yang mengharapkannya dapat memainkan peranan dengan berkesan dalam menyemarakkan proses demokrasi, malah PN dan penyokongnya juga pasti kecewa sama.
Hakikat yang nyata, beliau setakat ini seperti tidak berfungsi dengan sewajar dan sebaiknya sebagai Ketua Pembangkang.
Kalau kita lihat ketika Anwar memegang jawatan Ketua Pembangkang, beliau sangat berperanan dan sering saja tampil berani berhujah hampir dalam kebanyakan isu demi kepentingan rakyat dan negara di Parlimen.
Keadaan itu tidak saja menyerlahkan kewibawaanya, bahkan PH dan penyokong serta rakyat juga turut berbangga dengan keaktifannya berperanan itu.
Selain itu, kalau kita lihat juga ketika Ismail Sabri Yaakob memegang peranan Ketua Pembangkang sebelum Anwar, beliau pun terlihat tidak kurang aktif dan berperanan dengan baik.
Sebaliknya Hamzah kelihatan langsung tidak menonjol dan sejuk dalam berperanan memanaskan Parlimen melalui jawatan Ketua Pembangkang yang disandangnya.
Kenapa?
Adakah Hamzah tidak tahu memainkan peranan sebagai Ketua Pembangkang?
Atau beliau tidak berminat?
Sebelum sejuk itu bertukar menjadi beku dan sebelum PN dilihat rakyat tidak berperanan di Parlimen, adalah lebih baik untuk Hamzah sendiri berbuat sesuatu mengenai kedudukannya atau PN mengambil tindakan menukarnya kepada orang lain.
Dalam keadaan semasa dan jika berterusan begini, lebih baiklah jawatan Ketua Pembangkang itu diambil alih oleh Shahidan Kassim yang jelas lebih aktif di Parlimen atau oleh Wan Fahysal Wan Ahmad Kamal yang walaupun kadangkala beliau agak merapu, tetapi satu perkara yang menyerlah tentang dirinya ialah selalu aktif dan berani bersuara di Parlimen.
Apa macam Hamzah, setuju tak?
ShahbudinHusin 04/04/2023.

4.7

7

votes
Article Rating
Kongsikan artikel ini


“PENGHAKIMAN BERBEZA BUKAN ALASAN UNTUK BICARA SEMULA, YANG TERPAKAI IALAH KEPUTUSAN MAJORITI”

Penghakiman berbeza dalam permohonan semakan perbicaraan kes SRC International membabitkan Najib Razak baru-baru ini bukanlah alasan untuk semakan atau perbicaraan semula pada masa hadapan, kata Badan Peguam Malaysia.
Presiden Badan Peguam, Karen Cheah berkata, orang ramai perlu tahu bahawa penghakiman berbeza dalam sistem perundangan Malaysia hanyalah perbezaan pendapat dan penghakiman majoriti yang sebenarnya diguna pakai.
“Tidak keterlaluan untuk menyatakan bahawa sebarang tafsiran lain akan menjadi songsang dan menyalahgunakan proses mahkamah.
“Oleh itu, percubaan berterusan untuk mengeksploitasi penghakiman minoriti untuk membingungkan orang ramai mengenai prinsip-prinsip undang-undang yang kukuh dalam sistem keadilan kita hanya akan menyumbang kepada usaha untuk merosakkan keyakinan yang diletakkan oleh kita semua terhadap kehakiman sebagai institusi dihormati,” katanya dalam satu kenyataan malam tadi.
Dia menjelaskan bahawa harus ada kepastian dalam hal litigasi, dan struktur undang-undang harus memastikan perkara tersebut. Katanya, jika pendapat minoriti menyebabkan semakan semula, maka tidak akan berlaku kesudahan untuk litigasi.
“Ia juga akan membuka pintu kepada peguam dan hakim yang terdedah kepada ‘strategi yang tidak menyenangkan’ atau ‘pengaruh luar’ hanya untuk menyebabkan situasi semakan semula dan menghalang jalannya keadilan,” tambahnya.
Cheah berkata keputusan majoriti 4 berbanding 1 terhadap bekas perdana menteri itu juga bermakna kes SRC International harus dianggap res judicata , yang bermakna ia telah diadili oleh mahkamah yang berwibawa dan oleh itu mungkin tidak diteruskan oleh pihak yang sama.
Pada ketika ini, kes SRC International membabitkan Najib telah diputuskan oleh mahkamah tinggi, dikekalkan oleh Mahkamah Rayuan dan Mahkamah Persekutuan, dan kemudian disemak oleh hakim Mahkamah Persekutuan yang berbeza.
Ini jelas menunjukkan bahawa terdapat alasan yang sah untuk mensabitkan Najib dalam kes SRC, kata Cheah.
Najib dijatuhkan hukuman penjara 12 tahun dan denda RM210 juta kerana rasuah dalam perbicaraan SRC International melibatkan RM42 juta.

Pada 31 Mac lalu, Mahkamah Persekutuan menyampaikan keputusan majoriti yang menolak permohonanya untuk melakukan semakan terhadap keputusan berkenaan.
Sumber –
https://m.malaysiakini.com/news/661005

5

2

votes
Article Rating
Kongsikan artikel ini


WOWW…PROJEK PERTAMA DARIPADA KOMITMEN PELABURAN RM170 BILION CHINA AKAN BERMULA BULAN DEPAN

PERDANA Menteri Anwar Ibrahim berkata salah satu projek daripada rekod komitmen pelaburan bernilai RM170 bilion dari China itu dijangka dimulakan seawal bulan depan.
Anwar berharap pelaksanaan projek-projek itu akan menjadi galakan kepada pelabur lain.
“Projek awal yang pertama dijangka bermula selewat-lewatnya Mei,” kata Anwar, yang juga Menteri Kewangan, pada sidang media pasca mesyuarat kabinet di Putrajaya hari ini.
“Ini akan memberi dorongan kepada pelabur selain mereka yang menandatangani Memorandum Persefahaman (MOU), bermakna pelaksanaannya perlu disegerakan.
“Sebab itu saya juga merayu kepada kerajaan negeri dan majlis tempatan yang berkaitan supaya memastikan proses (berkaitan projek) dipercepatkan supaya tidak menjadi masalah kepada syarikat terbabit.
“Peraturan dan undang-undang mesti ditentukan dan dipatuhi sepenuhnya dan semua kajian daripada jabatan itu mesti diselesaikan.
“Tetapi jangan mengambil terlalu banyak masa, kerana dalam keadaan semasa kita perlu memacu pelaburan yang lebih cergas,” tambah ahli Parlimen Tambun itu.
Minggu lalu, Anwar ketika lawatan empat harinya ke China, memperoleh komitmen pelaburan bernilai RM170 bilion, yang mana ia merupakan yang terbesar bagi Malaysia sehingga kini.
Sebanyak 19 MoU telah ditandatangani antara syarikat Malaysia dan China.
Antaranya, kata Anwar, adalah pelaburan dianggarkan RM80 bilion oleh Rongsheng Petrochemicals Co Ltd dalam kilang penapisan petrokimia.
Beliau juga berkata pembuat kereta Zhejiang Geely Holding Group (Geely), akan melabur RM2 bilion pada mulanya dan kemudiannya akan meningkatkan jumlah itu sehingga RM32 bilion.
Anwar juga memberitahu akhbar hari ini bahawa beliau akan mempengerusikan mesyuarat khas mengenai pelaburan RM170 bilion bagi memastikan pelaksanaan projek-projek itu lebih berkesan.
Katanya, beliau dan menteri-menteri lain yang berkaitan daripada kabinetnya akan berbincang dengan kerajaan negeri mengenai projek yang dicadangkan terutama negeri yang menerima sumbangan pelaburan besar dari China. – 5 April, 2023.
Sumber –
https://www.themalaysianinsight.com/bahasa/s/436550

5

5

votes
Article Rating
Kongsikan artikel ini


“KALAU HADIR KE PARLIMEN PUN MALAS, MEMANGLAH TAK DAPAT TANYA SOALAN”

Menjawab kritikan umum terhadap ketidakhadiran pemimpin utama blok pembangkang ketika sesi soal jawab dengan Perdana Menteri di Parlimen, Timbalan Presiden Pas, Tuan Ibrahim Tuan Man berkata, bukan semua Ahli Parlimen boleh bertanya soalan ketika sesi tersebut.
Dengan itu, menurut beliau, ketidakhadiran pemimpin utama pembangkang seperti Presiden Pas, Hadi Awang; Presiden Bersatu, Mahiaddin Md Yasin dan Ketua Pembangkang, Hamzah Zainuddin tidak sepatutnya menjadi isu yang berbangkit.
“Ramai yang tersilap faham keperluan hadir semasa sesi soal jawab dengan Perdana Menteri atau PMQ yang ditetapkan pada setiap Selasa itu.
“Semasa sesi PMQ bukan semua orang boleh tanya soalan Perdana Menteri, kalau Presiden PAS, Abdul Hadi Awang hadir pun bukan boleh tanya soalan.
“Orang yang tanya soalan bertulis saja, apabila Perdana Menteri jawab, orang yang sama saja boleh bertanyakan soalan tambahan, bukannya sesuka hati orang lain boleh mencelah,” katanya.
Dua persoalan timbul daripada penjelasan Tuan Ibrahim ini:
Pertama, kalau begitu, kenapa pemimpin utama blok pembangkang seperti Hadi, Mahiaddin dan Hamzah tidak mengemukakan soalan bertulis kepada Perdana Menteri untuk dijawab ketika sesi PMQ itu?
Jika mereka mengemukakan soalan bertulis, setidak-tidaknya dapat lagi mengemukakan soalan tambahan daripada perkara yang dibangkitkan.
Ini tidak, sudahlah tidak hadir ketika sesi PMQ, menghantar soalan bertulis pun tidak juga.
Jadi, apa peranan mereka dalam semak dan imbang terhadap kerajaan?
Yang kedua, dalam setiap soalan tambahan secara bertulis yang dikemukakan oleh seseorang Ahli Parlimen, selain penanya soalan dibenar mengemukakan soalan tambahan, ia juga terbuka kepada mana-mana Ahli Parlimen lain, baik kerajaan atau pembangkang, untuk turut mengemukakan soalan tambahan.
Jadi, di mana asasnya hujah Tuan Ibrahim kononnya kalau Hadi Awang hadir pun, dia tidak boleh bertanya soalan?
Hakikatnya masih terbuka ruang untuk meminta penjelasan dan bertanya soalan kepada Perdana Menteri dalam sesi soal jawab itu.
Pokoknya, mahu dan tidak mahu saja dan paling penting, jangan malas hadir ke Parlimen.
Kalau di pentas ceramah, di sidang media atau sembang sesama sendiri bukan main lagi banyak isu dalam negara yang dibangkitkan, kenapa tidak gunakan saluran yang betul?
Tulis dan kemukakan soalan secara bertulis atau bangun mencelah untuk bertanya soalan tambahan, bukankah itu bermakna ruang sentiasa terbuka?
Sudah tentu semua itu hanya dapat dilakukan dengan wajib hadir ke Parlimen dan sedia untuk aktif memainkan peranan semak dan imbang yang ditunggu-tunggu rakyat sebagaimana digalas Anwar Ibrahim ketika beliau bergelar Ketua Pembangkang sebelum ini, walaupun ketika itu belum diwujudkan lagi sesi PMQ itu.
Cuba tengok Shahidan Kassim, disebabkan beliau rajin hadir ke Parlimen, peranannya sentiasa kelihatan menonjol.
Tapi, kalau awal-awal lagi tidak hadir ke Parlimen yang memberi gambaran tidak mahu atau malas berperanan aktif, memanglah tidak dapat bertanya apa-apa soalan.
Bercakap nak tebuk atap, kenapa pula boleh aktif?
– ShahbudinHusin 06/04/2023.

5

2

votes
Article Rating
Kongsikan artikel ini


KES HAKIM NAZLAN DI BAWAH BIDANG KUASA BADAN KEHAKIMAN – AZALINA

Walaupun siasatan SPRM terhadap Hakim Mohd Nazlan Ghazali, Menteri di Jabatan Perdana Menteri (Undang-undang dan Pembaharuan Institusi) Azalina Othman Said menegaskan semula pendirian kerajaan bahawa perkara itu adalah di bawah kuasa badan kehakiman.
“Sepertimana yang saya tegaskan sebelum ini di dalam Dewan Rakyat, apa-apa perkara berkaitan ini adalah di bawah bidang kuasa Badan Kehakiman.
“Kerajaan senantiasa menghormati dan terus berpegang kepada prinsip doktrin pengasingan kuasa,” katanya dalam satu kenyataan malam ini.
Katanya, ia selaras dengan Fasal-Fasal 3 dan 3A di bawah Perkara 125 Perlembagaan Persekutuan.
Dalam surat bertarikh 20 Mac, Azalina memberitahu peguam Najib Razak, Mohamed Shafee Abdullah bahawa jawapan kepada soalannya berhubung siasatan SPRM ke atas Nazlan adalah afirmatif.
Nazlan adalah hakim Mahkamah Tinggi pada 2020 yang mensabitkan kesalahan Najib dan menjatuhkan hukuman penjara 12 tahun dan RM210 juta kerana rasuah, salah guna kuasa, dan pengubahan wang haram berhubung kes SRC International.
Keputusan itu telah dikekalkan di Mahkamah Rayuan dan Mahkamah Persekutuan.
Menurut sumber yang mengetahui perkara itu, Shafee telah menulis surat kepada Azalina memintanya mengesahkan sama ada SPRM mendapati Nazlan mempunyai konflik kepentingan ketika mempengerusikan kes SRC International.
Dia juga ingin tahu sama ada SPRM mendapati Nazlan telah melanggar Kod Etika Hakim.
Mengulas mengenai suratnya kepada Shafee, Azalina berkata dia hanya menjalankan tugas berdasarkan maklumat yang ada padanya.
“Jawapan balas saya kepada surat Tetuan Shafee & Co adalah selaras dengan jawapan saya di Dewan Rakyat serta fakta yang saya sedia maklum berkenaan dengan perkara ini dalam melaksanakan tanggungjawab saya selaku anggota pentadbiran kepada Parlimen.
“Saya juga telah meminta supaya Tetuan Shafee & Co untuk mengemukakan permohonan secara rasmi terus kepada pihak SPRM sekiranya berhasrat untuk mendapatkan hasil siasatan pihak SPRM berkenaan perkara ini,” katanya.
Azalina merujuk kepada jawapan parlimennya pada 23 Feb di mana dia memberitahu parlimen bahawa SPRM telah menyerahkan penemuannya dua hari lebih awal kepada Ketua Hakim Negara Tengku Maimun Tuan Mat.
Pada masa itu, bagaimanapun, dia berkata dia hanya dimaklumkan bahawa laporan itu telah dikemukakan tanpa maklumat lain mengenai siasatan.
Menurut suratnya kepada Shafee, dia hanya menerima laporan SPRM pada 7 Mac.
Sebelum ini, anak perempuan Najib, Nooryana Najwa juga menyiarkan surat SPRM kepada ketua hakim negara yang menyatakan suruhanjaya itu mendapati Nazlan telah melanggar Kod Etika Hakim.
Panel tujuh orang yang diketuai oleh Tengku Maimun memutuskan bahawa siasatan terhadap Nazlan tidak mengikut protokol.
Sumber –
https://m.malaysiakini.com/news/661361

0

0

votes
Article Rating
Kongsikan artikel ini


BUKAN MUDAH JADI PERDANA MENTERI

Oleh Hassan Abdul Karim
Pulang ke Malaysia selepas lawatan rasmi ke Arab Saudi yang penuh kontroversi sama ada berjaya atau gagal, Perdana Menteri Anwar Ibrahim kemudian berkunjung ke Kemboja dan China.
Dari segi diri peribadi, ia bermakna Perdana Menteri mesti berada dalam keadaan sihat. Alhamdulilah Anwar Ibrahim dapat menyempurnakan tugas rasminya dalam lawatan Ke Phnom Penh dan Beijing.
Pulang dari China, Perdana Menteri mesti hadir ke Parlimen untuk menjawab soalan Ahli-ahli Parlimen dalam sesi pertanyaan perdana menteri atau ringkasnya PMQT (Prime Minister Question Time)
Saya hadir awal di Dewan Rakyat pada hari Selasa 4 April.Saya telah menghantar satu soalan kepada Setiausaha Dewan Rakyat bagi PMQT iaitu meminta Anwar menjawab berkenaan RM170 billion Pelabuhan China ke Malaysia.
Soalan saya tidak naik tetapi soalan yang lebih kurang sama dari Ahli Parlimen Bukti Bintang menjadi soalan pertama dalam sesi PMQT itu.
Kemudian lonceng Dewan Rakyat berbunyi dan Perdana Menteri kelihatan sampai dengan helaian Kertas di tangannya. Anwar nampak segar, bersedia dan meyakinkan.
Sekali lagi aku berfikir bahawa bukan mudah untuk jadi Perdana Menteri. Selain mesti sihat, Anwar kena bersiap sedia dengan jawapan terhadap soalan-soalan Ahli Parlimen pada jam 10 pagi Selasa itu. Dia kena membaca.Dia perlu mendapatkan penjelasan dan fakta-fakta dari pegawai-pegawai dari Jabatan Perdana Menteri dan juga di Kementerian Kewangan.
Dalam Parlimen tidak boleh bercakap dengan fakta yang salah atau mengelirukan.Perdana Menteri kena memahami isu atau persoalan yang timbul dalam PMQT itu. Seluruh Rakyat yang menonton televisyen akan melihat Anwar Ibrahim menjawab soalan bukan sebagai Ahli Parlimen biasa tetapi sebagai Perdana Menteri.
Bagaimanapun tiga soalan yang berbangkit dalam PMQT pagi Selasa itu telah berjaya dijawab oleh Anwar. Aku sebagai backbencer Kerajaan berasa lega dan puas hati.
Dalam hati aku berkata bukan semua orang boleh menjawab soalan tentang ancaman tuntutan China ke atas wilayah laut Malaysia di Laut China Selatan. Tetapi jawapan Anwar meyakinkan. Katanya bahawa PETRONAS akan terus laksana kerja cari gali minyak dalam wilayah Negara di Laut China Selatan walaupun ada pertindihan tuntutan kawasan itu dengan China.
Kemudian datang soalan isu hangat tentang Doktor kontrak dengan ancaman mogok yang hendak mereka lancarkan.Anwar menjawab dengan yakin dan bertanggungjawab bahawa Kerajaan beri jaminan akan selesaikan ISU doktor lantikan kontrak ke jawatan tetap secara berperingkat dengan 4,300 daripada 20,333 diserap tahun ini. Jaminan Perdana Menteri itu melegakan keadaan dan memberi Harapan.
Kemudian Anwar menangani isu peruntukan Pembangkang dan menyatakan Kerajaan bersedia memberi jumlah peruntukan sama kepada ahli Parlimen Pembangkang seperti diterima wakil rakyat Kerajaan.
Sesi PMQT di Dewan Rakyat itu benar-benar satu ujian untuk melihat sejauh mana Kerajaan yang ada Dan Perdana Menteri yang sedang berkuasa berjaya atau gagal dalam tugasnya.
Pasir Gudang
7 April 2023

5

5

votes
Article Rating
Kongsikan artikel ini


HAK MEMBERI PENGAMPUNAN ADALAH BUDI BICARA AGONG, UMNO TIDAK WAJAR SAMA SEKALI CAMPURTANGAN

Keputusan mesyuarat MT UMNO malam tadi yang sebulat suara bersetuju untuk menghantar memorandum kepada Yang Dipertuan Agong bagi memohon pengampunan penuh terhadap Najib Razak yang dihukum penjara 12 tahun dan denda RM210 juta adalah sesuatu yang paling tidak wajar sama sekali.
Dalam sejarah penubuhan UMNO, inilah keputusan paling pelik dan tidak munasabah yang pernah diputuskan.
Pertama, sebagai parti Melayu terbesar dan baru saja selesai memilih kepimpinan baru, parti itu sepatutnya membuat ketetapan yang penting untuk agenda orang-orang Melayu, bukan mengutamakan kepentingan seorang individu yang sudah disabitkan bersalah dengan keputusan majoriti 13-1.
Ternampak dalam hal ini, UMNO tidak lagi mengutamakan nasib orang Melayu teramai yang masih susah kebanyakannya, sebaliknya agenda Najib lebih besar daripada segala-galanya.
Kedua, daripada hukuman penjara 12 tahun yang dijatuhkan mahkamah terbadap Najib, beliau belum pun sampai setahun menjalani hukuman tersebut.
Kenapa tidak ditunggu sehingga Najib menjalani satu pertiga atau separuh hukuman penjara atau di hujung tempoh baru berbuat demikian?
Ketiga, kesalahan Najib dalam kes SRC International adalah berkaitan salah guna kuasa dan penggubahan wang haram dan ini adalah suatu kesalahan jenayah yang serius?
Dengan memohon agar Agong memberi pengampunan penuh, sikap dan pendirian UMNO terhadap amalan rasuah dengan sendirinya akan menjadi momokan serta pertikaian rakyat.
Jika UMNO menentang dan membenci amalan rasuah, mereka patut malu untuk menghantar memorandum kepada Agung bagi pengampunan penuh Najib itu.
Keempat, asas dan sandaran UMNO dalam hal ini hanya semata-mata kepada hujah salah seorang hakim, Abdul Rahman Sebli yang didapati bertentangan dengan keputusan majoriti.
Kenapa hanya pandangan seorang hakim diambil kira dan bagaimana dengan hujah 13 hakim lain, termasuk Ketua Hakim Negara yang mendapati Najib bersalah dalam kes SRC International itu?
Kepada UMNO, sejak bila ilmu matematik sudah berubah dengan nombor 1 lebih besar daripada 13?
Kelima, hukuman penjara dan denda yang dijatuhkan terhadap Najib adalah keputusan mahkamah yang perlu dihormati oleh semua.
Dengan memohon pengampuan penuh yang terlalu, apakah UMNO sebenarnya menolak keputusan mahkamah dan meragui sistem kehakiman?
Keenam dan paling penting sekali, kuasa Agong untuk memberi pengampunan berdasarkan Perkara 42 (1) Perlembagaan Persekutuan adalah atas ihsan baginda selaku ketua negara.
Ini bermakna, ia adalah hak serta budi bicara baginda untuk memutuskannya, tanpa perlu ada campurtangan, apa lagi desakan daripada pihak lain.
Lebih tidak wajar jika campurtangan dan desakan itu datang daripada UMNO yang mempunyai kepentingan berkaitan dengannya.
Hello UMNO, hormat sikitlah kuasa dan budi bicara Agong dan jangan cuba-cuba nak campurtantan atau melakukan desakan.
Ketujuh, kenapa hanya Najib yang UMNO perjuangkan untuk diberi pengampunan penuh?
Kenapa tidak pesalah-pesalah lain yang ada dalam penjara, bahkan yang lebih lama menjalani kehidupan terkurung berbanding Najib turut diperjuangkan pengampunannya oleh UMNO?
Kelapan, UMNO sepatutnya sedar bahawa Najib masih ada tiga kes lain berkaitan 1MDB yang sedang dalam perbicaraan di mahkamah?
Munasabahkah keampunan penuh dipohon sedangkan ada perbicaraan lain sedang berjalan dan bagaimana jika dalam salah satu atau ketiga-tiga kes itu, Najib juga didapati bersalah?
Kesembilan, jika UMNO dibenar memohon kepada Agong untuk pengampunan penuh buat Najib, walaupun belum setahun menjalani hukuman penjara, ini bermakna pihak lain juga dibolehkan menghantar memorandum agar bekas Perdana Menteri kekal dipenjara sebagaimana hukuman 12 tahun yang telah dijatuhkan kepadanya.
Kalau ditanya seluruh rakyat Malaysia atau dibuat referandum terbuka, berapa ramai sebetulnya yang mahu Najib dibebaskan awal berbanding beliau dibiarkan menjalani hukuman penjara lebih lama?
Sejauh mana UMNO sedar akan hal ini?
– ShahbudinHusin 08/04/2023.

5

5

votes
Article Rating
Kongsikan artikel ini


NAJIB BEBAS, PH-BN PASTI DITOLAK PENGUNDI DALAM ENAM PRN NANTI

Ada dua kemungkinan mengapa UMNO begitu tergesa-gesa mahu memohon pengampunan buat Najib Razak, walaupun bekas Perdana Menteri itu belum sampai setahun menjalani hukuman penjara 12 tahun yang dijatuhkan mahkamah terhadapnya.
Pertama, untuk menjadikan beliau sebagai Perdana Menteri semula, paling awal barangkali selepas PRU16 nanti.
Kedua, untuk memanfaatkan pengaruh bekas Perdana Menteri itu bagi menghadapi PRN di enam negeri yang akan berlangsung tidak lama lagi.
Dalam hal ini, UMNO dipercayai punya keyakinan Najib mampu menjelmakan keputusan cemerlang buat BN sebagaimana peranan yang telah dimainkannya dalam PRN Melaka dan Johor sebelum ini di mana BN menang dengan majoriti dua pertiga di kedua-dua pilihan raya itu.
Untuk kemungkinan pertama, walaupun segelintir penyokong Najib masih ghairah untuk melihatnya dapat kembali sebagai Perdana Menteri, sebenarnya adalah lebih baik perkara itu dilupakan saja.
Najib bukan seperti Tun Mahathir Mohamad yang meletak jawatan secara sukarela pada 2003 dan dengan itu tiada masalah bagi rakyat untuk mengangkatnya semula sebagai Perdana Menteri buat kali kedua pada 2018.
Sebaliknya Najib adalah Perdana Menteri yang gagal, ditolak rakyat dan menjadi punca yang menyebabkan UMNO hilang kuasa pada 2018 lalu, malah sekarang dijatuhi bersalah atas kesalahan rasuah.
Dengan demikian, pengundi tentu akan berfikir lebih daripada sekali untuk memberinya peluang kembali menghuni Seri Perdana.
Lagi pula, dalam pemilihan UMNO baru-baru ini, sementara Najib berada di penjara, tiga anaknya telah muncul sebagai pemimpin dalam senarai kepimpinan baru parti itu di pelbagai peringkat.
Anak sulungnya, Mohd Nizar Najib, kini adalah Naib Ketua UMNO Bahagian Pekan, selain memegang jawatan Exco Kerajaan Negeri Pahang.
Seorang lagi anak beliau, Mohd Nazifuddin pula menang sebagai Ketua UMNO Bahagian Langkawi.
Anak perempuan Najib, Nooryana Najwa atau lebih dikenali sebagai Yana menang Ketua Puteri UMNO Lembah Pantai dan Exco Puteri UMNO Malaysia.
Apabila sudah ada tiga anaknya berada dalam kepimpinan UMNO, ini adalah masa yang terbaik untuk Najib berundur dan bersara sepenuhnya.
Oleh itu, UMNO tidak harus membuang masa memohon pengampuan yang segera buat Nakib, sebaliknya biarkan saja proses pengampunan dilakukan oleh keluarga Najib sendiri setelah beliau selesai menjalani tempoh tertentu di penjara dan mendepani perbicaraan tiga lagi kesnya berkaitan 1MDB di mahkamah.
UMNO harus bergerak ke depan dengan barisan kepimpinan sedia ada tanpa perlu menoleh lagi kepada Najib.
Untuk kemungkinan kedua iaitu bagi kepentingan BN berdepan enam PRN, apa yang UMNO harus sedar ialah bukan saja sekarang ini keadaan Najib sudah berbeza berbanding ketika PRN Melaka dan Johor sebelum ini, bahkan kedudukan kerajaan juga sudah berubah.
Oleh kerana PH dan BN sudah bersama dalam kerajaan dan setuju untuk bertanding sebagai satu pasukan dalam PRN di enam negeri nanti, keberadaan Najib sebenarnya sudah tidak memberi banyak manfaat lagi.
Gandingan Anwar Ibrahim dan Zahid Hamidi lebih perlu diletakkan sebagai dua kepala perang bagi memastikan PH-BN mampu menggapai kemenangan.
Malah, jika adanya Najib dengan andaian desakan UMNO agar beliau diberi pengampunan penuh diperkenankan setelah ia dibawa oleh pihak kerajaan kepada Lembaga Pengampunan, ia akan memberi peluru percuma kepada PN untuk menyerang dan mengajak rakyat menolak PH-BN.
Rakyat pasti sukar menerima keadaan di mana Najib diberi pengampunan terlalu awal yang mana ia difahami adalah atas kehendak kerajaan melalui desakan UMNO tadi.
Dalam sistem Raja Berperlembagaan, meskipun kata akhir dalam memberi pengampunan adalah atas budi bicara Agong, tetapi baginda juga tertakluk kepada nasihat Perdana Menteri dan kerajaan dalam hal berkenaan.
Akhirnya, rakyat dan pengundi pasti akan melampiaskan isyarat penolakan mereka dengan tidak mengundi calon PH-BN di enam negeri yang berlangsung PRN itu.
Apa lagi jika PN memanfaatkan isu tersebut semaksimum mungkin untuk menyerang PH-BN.
Sudahnya nanti, bukan saja PN bakal menang besar di Kelantan, Terengganu dan Kedah, silap-silap Selangor dan Negeri Sembilan yang kini dalam genggaman PH juga bakal terlepas.
Pulau Pinang yang nampak selesa dalam genggaman PH pun tidak mustahil akan terumbang-ambing untuk mengekalkan kemenangan.
Jika itu berlaku dalam PRN nanti, jangan bermimpi lagi untuk menang dalam PRU16 pada tahun 2027 akan datang.
– ShahbudinHusin 09/04/2023.

5

1

vote
Article Rating
Kongsikan artikel ini


IMBASAN TITAH AGONG – KUASA MENGHUKUM, PENGAMPUNAN TIDAK WAJAR DIGUNA SEWENANG-WENANGNYA

Di bawah ini adalah titah Yang Dipertuan Agong pada September 2022 lalu berkaitan kuasa menghukum dan pengampunan yang tidak wajar digunakan dengan sewenang-wenangnya.
Jika kita teliti dan fahami titah baginda ini dengan isu pengampunan Najib Razak yang sedang hangat diperkatakan sekarang berikutan tindakan UMNO secara tergesa-gesa memohonnya, ia sebenarnya mampu memberi kefahaman yang lebih jelas kepada kita semua.
Adalah difahami baginda seorang yang amat teliti yang bukan saja memikirkan keadaan semasa, tetapi juga soal pertanggungjawapan di hari kemudian.
Mari sama-sama kita teliti titah baginda itu:-
———————————————————
Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitah, kuasa menghukum dan pengampunan tidak wajar digunakan sewenang-wenangnya.
Titah baginda, sekiranya undang-undang tidak dilaksanakan secara konsisten dan adil, ia bermakna penggubalan sesuatu undang-undang itu telah ternoda.
“Kuasa menghukum dan memberi pengampunan tidak wajar digunakan sewenang-wenangnya kerana ianya bakal dipertanggungjawabkan kelak di hari kemudian.
“Jika undang-undang tidak dilaksanakan secara konsisten dan adil nescaya keadilan tidak akan tercapai, kerana falsafah di sebalik penggubalan sesuatu undang-undang itu telah ternoda,” titah baginda.
Prinsip keadilan menurut Islam, titah Al-Sultan Abdullah, adalah menjunjung amanah Tuhan dan bukannya mewakili kuasa Tuhan.
Berpandukan atas prinsip yang sama, Mahkamah Syariah juga, titah baginda, harus bijak menggunakan kuasa budi bicara dan sentiasa berlaku adil kepada semua pihak dalam menjatuhkan hukuman terutama melibatkan kes kekeluargaan.
Titah Al-Sultan Abdullah lagi, akibatnya pihak yang lemah akan menjadi mangsa kepada pihak yang memiliki kuasa.
“Maka titik permulaan menghalalkan penindasan dan kezaliman akan berlaku dalam sesuatu sistem pemerintahan.
“Justeru, Mahkamah Syariah hendaklah sebilang masa mempunyai kecekapan dalam mengendalikan kes-kes agar keadilan akan tercapai.
“Hakim-Hakim Syarie hendaklah memastikan kes-kes yang dikendalikan dapat dihakimi dengan seadil-adilnya dan penghakiman dapat dilaksanakan dengan segera,” titah Al-Sultan Abdullah lagi.
Terdahulu, baginda berkenan merasmikan Kompleks Mahkamah Syariah Negeri Pahang, di sini, hari ini.
Berangkat sama, Raja Permaisuri Agong, Tunku Hajah Azizah Aminah Maimunah Iskandariah.
Kompleks yang siap dibina sepenuhnya pada 23 September 2021 itu menelan belanja kira-kira RM44.75 juta.
Sumber –
https://www.astroawani.com/berita-malaysia/kuasa-menghukum-pengampunan-tidak-wajar-digunakan-sewenangwenang-agong-379485

5

1

vote
Article Rating
Kongsikan artikel ini


KENAPA KIT SIANG JANGKA PELUANG ANWAR KEKAL SAMPAI HABIS PENGGAL CUMA 70% SAJA?

Pemimpin veteran DAP, Lim Kit Siang yakin Anwar Ibrahim dapat mempertahankan kedudukannya sebagai perdana menteri sehingga akhir penggal.
Bagaimanapun, bekas ahli parlimen Iskandar Puteri itu meramalkan peluang itu sekitar 70 peratus sahaja.
“Selepas empat bulan setengah sebagai Perdana Menteri Malaysia dan selepas lapan minggu Dewan Rakyat bersidang sempena Pembukaan Parlimen ke-15, saya lebih yakin yang Anwar boleh melengkapkan penggalnya sebagai Perdana Menteri ke-10.
“Sekiranya saya diminta untuk memberikan markah kemungkinan Anwar untuk kekal sebagai Perdana Menteri ke-10 sekarang, saya akan berikan 90 peratus kemungkinan Anwar bertahan sebagai Perdana Menteri untuk setahun, 80 peratus kemungkinan bertahan untuk tiga tahun. Dan 70 peratus kemungkinan bertahan untuk penggal penuh lima tahun.
Kata Lim, jangkaan itu mengambil kira kegagalan pimpinan Perikatan Nasional (PN) menjalankan tanggungjawab mereka di parlimen dan kegagalan mereka menyahut titah Yang di-Pertuan Agong agar menjaga kestabilan politik.
Lim mendakwa PN memainkan peranan dalam merosakkan perpaduan kaum di negara ini melalui retorik perkauman dan agama.
Untuk rekod, Presiden PAS Abdul Hadi Awang sebelum ini menjangkakan kerajaan persekutuan yang diterajui Anwar akan

tumbang t
idak lama lagi.
Abdul Hadi ketika berucap di Dewan Rakyat juga dilpaorkan berkata pembangkang tidak boleh dipersalahkan sekiranya pentadbiran PH runtuh sekali lagi.
Sementara itu, Lim berkata peranan Umno sangat penting dalam memastikan Anwar kekal sebagai perdana menteri.
“Satu unsur penting yang menentukan ketahanan Anwar sebagai Perdana Menteri ke-10 adalah sama ada Umno dapat memainkan peranan penting untuk menetapkan semula dan mengembalikan negara kepada prinsip-prinsip asas pembinaan negara seperti yang termaktub dalam Perlembagaan dan Rukun Negara.
“Prestasi buruk Umno dalam PRU-15 menjadi bukti bahawa kepercayaan yang pengundi Melayu akan kekal setia dengan BossKu (Najib Abdul Razak) walaupun selepas disabitkan dengan pelbagai pertuduhan berkaitan dengan 1MDB adalah satu kesilapan.
“Sekiranya perkara ini betul, Umno sepatutnya menyaksikan kebangkitan dan bukannya kekalahan besar dalam pilihan raya umum pada November tahun lepas,” katanya.
Kata Lim, pilihan raya negeri (PRN) di enam negeri yang dijadual selewat-lewanya Ogos ini merupakan ujian besar kepada ketahanan Anwar.
“PRN menjadi ujian besar seterusnya kepada Anwar yang akan menentukan sama ada dia akan kekal menjadi perdana menteri untuk satu penggal selama lima tahunnya,” katanya.
Sumber –
https://m.malaysiakini.com/news/661693

2.7

3

votes
Article Rating
Kongsikan artikel ini


NOTA KEPADA ANWAR – FAHAMI APA YANG RAKYAT MAHU DALAM ISU NAJIB DAN ZAHID HAMIDI

Tulisan kali ini saya titipkan khas buat Perdana Menteri, Anwar Ibrahim dengan doa agar kekal istiqamah melawan rasuah.
Saya tidak pasti sama ada beliau punya masa membaca tulisan saya kali ini, tetapi saya yakin orang-orang kanan Anwar dan pegawai-pegawainya yang sebahagiannya merupakan kawan-kawan saya pasti membaca tulisan ini.
Terserahlah kepada mereka mahu menyampaikannya kepada Anwar atau tidak, tetapi jika mereka kekal sayang kepadanya, pasti mereka tidak berlengah untuk berbuat demikian.
Dalam isu yang sedang diperbualkan masyarakat ketika ini iaitu pengampunan Najib Razak dan permohonan Zahid Hamidi untuk menggugurkan 47 kes mahkamahnya, saya ingin memaklumkan kepada beliau apa yang sebenarnya keinginan atau kemahuan rakyat dalam perkara tersebut.
Mungkin dapatan saya ini tidak berapa tepat atau tidak memenuhi kaedah yang betul dalam metodologi kajian yang betul-betul akademik.
Tetapi, sejak isu ini timbul, saya telah bercakap dengan ramai orang daripada pelbagai peringkat usia dan latar belakang, sambil dalam masa yang meneliti kecenderungan di hampir semua platform media sosial sejak beberapa hari lalu berkenaan dua isu terbabit.
Kesimpulan mudah yang didapati dalam kes pengampunan Najib ialah rakyat menolak dan tidak setuju pengampunan diberikan kepada bekas Perdana Menteri itu dalam waktu terdekat ini.
Rata-rata mahukan beliau terus berada di penjara untuk suatu tempoh tertentu sebelum pengampunan hendak diberi atau dicadangkan.
Ada yang mahu beliau berada di penjara sekurang-kurangnya selama 4 tahun dan ada yang mahu 6 tahun sebelum pengampunan diberikan, bahkan tidak kurang yang ingin biarlah sehingga “tamat pengajian” di Penjara Kajang selama 12 tahun.
Ini kata mereka, untuk keadilan kepada rakyat yang terpaksa menanggung beban hutang 1MDB, selain kerana seriusnya kesalahan yang telah beliau lakukan atas jawatannya selaku Perdana Menteri ketika itu.
Begitu pun, sebahagian besar bersetuju, kalau pun pengampuan hendak dicadangkan, masa yang munasabah ialah selepas PRU16 pada tahun 2027 akan datang.
Diharapkan Anwar tidak sukar memahami kemahuan rakyat dalam hal ini dan jika beliau masih ada keraguan, bolehlah cuba membuat hantaran di FB atau Twitter dengan ayat – Berapa lama rakyat Malaysia mahu Najib berada di penjara? – dan kemudian lihatlah sendiri komen-komen yang diperolehi.
Dalam kes Zahid Hamidi pula, oleh kerana 47 kes pecah amanah, rasuah dan penggubahan wang haram berkaitan dana Yayasan Akalbudi yang sedang dihadapinya sudah dalam peringkat membela diri, rakyat tidak setuju sama sekali jika Peguam Negara bertindak menggugurkannya.
Menggugurkan kes tersebut akan dilihat pelik sedangkan Mahkamah Tinggi pada Januari 2022 membuat keputusan membela diri itu selepas mendapati pihak pendakwaan berjaya menimbulkan kes prima facie bagi semua 47 tuduhan terhadap Zahid Hamidi.
Di mana logiknya setelah pihak pendakwa berjaya membuktikan kes frima facie, tetapi tiba-tiba Jabatan Peguam Negara mahu menggugurkannya pula?
Sepatutnya, representasi yang dikemukakan Zahid Hamidi itu dibantah keras oleh pihak pendakwa demi menjaga kewibawaan Jabatan Peguam Negara, bukan dengan mendiamkan diri tidak membantah sama sekali ia dikemukakan beserta penangguhan perbicaraan.
Apa yang rakyat mahukan ialah biarlah semua kes yang sedang dihadapi Zahid Hamidi itu berjalan tanpa gangguan dan kemudian terserah kepada hakim mahkamah menentukan sama ada bersalah atau sebaliknya.
Dalam hal ini, oleh kerana Jabatan Peguam Negara terletak di bawah dagu kuasa seorang Perdana Menteri, adalah penting untuk Anwar selaku seorang reformis memastikan kewibawaan jabatan tersebut tidak tercemar dan dikotori sebagaimana dana Yayasan Akalbudi yang matlamatnya untuk tujuan suci tetapi telah didedahkan di mahkamah dengan pelbagai perbelanjaan di luar kewajaran.
Sama seperti kes pengampunan Najib, jika Anwar turut meragui sentimen kemahuan rakyat dalam isu permohonan Zahid Hamidi untuk menggugurkan kesnya, beliau boleh juga membuat hantaran di FB dan Twitter dengan ayat – Kes mahkamah Zahid Hamidi wajar digugurkan atau diteruskan? – dan kemudian lihatlah sendiri apa komen rakyat mengenainya.
Namun demikian, di sebalik dua kemahuan itu, rakyat juga secara umumnya mahu Anwar terus kekal sebagai Perdana Menteri sekurang-kurangnya sehingga PRU16 pada tahun 2027 akan datang.
Tanyalah di mana-mana dan kepada siapa saja, pelbagai lapisan rakyat pasti tidak ragu-ragu memberi jawapan mereka sudah letih dengan episod pertukaran tiga Perdana Menteri sebagaimana berlaku selepas PRU14 sebelum ini.
Mereka kini mahu Anwar kekal sebagai Perdana Menteri sehingga habis penggal, malah tiada masalah jika bersambung lagi selepas PRU16 nanti.
Cuma, syarat utamanya hanya satu – Jangan sesekali berkompromi dalam isu Najib dan Zahid Hamidi!! –
ShahbudinHusin 11/04/2023.

3.6

12

votes
Article Rating
Kongsikan artikel ini


TIADA TOLAK ANSUR LAWAN RASUAH, ANWAR DIHARAPKAN TIDAK MUDAH MENGALAH

Berdepan tekanan daripada UMNO, terutama dalam isu pengampunan Najib Razak dan tindakan terbaru Zahid Hamidi mengemukan representasi kepada Peguam Negara untuk menggugurkan 47 kes mahkamahnya yang sedang berjalan, sekurang-kurangnya setakat ini, Anwar Ibrahim ternampak masih teguh dengan pendiriannya.
Katanya, beliau tidak akan bertolak ansur dalam usahanya untuk menyelamatkan negara ini daripada amalan rasuah.
Malah, bersama ketegasannya memerangi rasuah itu, Anwar juga bersedia jika ada sesiapa mahu menjatuhkannya sebagai Perdana Menteri.
“Itu tekad saya, senang susah saya hadapi. Kalau nak jatuhkan kerana saya lawan rasuah, silakan, tetapi saya tidak akan bertolak ansur daripada usaha bersihkan negara ini dan selamatkan bangsa kita dan negara kita daripada tindakan orang yang merompak kekayaan negara.
“Bukan sedikit, dan ini termasuk pimpinan yang ada dalam kerajaan, baik menteri, dalam kalangan kerajaan negeri (exco).
“Kena ingat, saya arah SPRM (Suruhanjaya Pencegahan Rasuah Malaysia), ambil tindakan kepada siapa sahaja yang melakukan rasuah, terutama setelah kita bagi amaran, dia buat juga lagi,” katanya ketika berucap dalam satu program di Tambun, Perak semalam.
Dengan ketegasan ini, kita setidak-tidaknya masih ada keyakinan bahawa Anwar tidak akan tunduk kepada kemahuan UMNO untuk menyelamatkan Najib dan juga Zahid Hamidi itu.
Sebagaimana diperingatkan dalam artikel sebelum ini, jika pengampunan diberi kepada Najib di mana meskipun kata akhir dalam memberi pengampunan itu adalah atas budi bicara Yang Dipertuan Agong, tetapi baginda juga tertakluk kepada nasihat Perdana Menteri dalam hal berkenaan dan tidak dapat dielakkan, kerajaanlah yang akan menerima kesan buruknya.
Mahu tidak mahu, Anwar tidak terlepas daripada dipertanggungjawabkan dalam nasihat yang diberi kepada Agong itu.
Dengan itu, dalam PRU16 akan datang, Anwar dan PH tidak akan dipercayai lagi oleh rakyat dan sudah tentu jauh panggang daripada api untuk memperolehi undi lagi.
Begitu juga dalam isu permohonan Zahid Hamidi untuk menggugurkan 47 kes pecah amanah, rasuah dan penggubahan wang haram berkaitan dana Yayasan Akalbudi yang sedang dihadapinya, ini juga satu lagi beban yang akan menimpa bahu Anwar jika nanti keputusan Peguam Negara memihak kepada Presiden UMNO itu.
Apa lagi, bayangan cerahnya harapan permohonan Zahid Hamidi itu bakal menemui kejayaan sudah pun dapat dirasai banyak pihak apabila pendakwa memaklumkan telah mendapat arahan daripada Peguam Negara, Idrus Harun untuk tidak membantah permohonan penangguhan perbicaraan kes itu kepada bulan Ogos akan datang.
Ini bermakna, sebagaimana dalam kes Zahid Hamidi memohon agar pasport peribadinya dikembalikan secara kekal yang tidak dibantah oleh pendakwa baru-baru ini, juga kerana adanya arahan, dalam kes permohonan menggugurkan kes juga terdapat arahan supaya tidak mengemukakan bantahan.
Yang jelas, seperti mana semua orang tahu bahawa Jabatan Peguam Negara adalah terletak di bawah dagu kekuasaan Perdana Menteri dan permohonan Zahid Hamidi untuk menggugurkan kesnya adalah satu tekanan yang memang ditujukan kepada Anwar.
Zahid Hamidi nampaknya tidak sedia menunggu sehingga kesnya diadili oleh hakim mahkamah sama ada beliau didapati bersalah atau tidak, sebaliknya mahu kesnya digugurkan oleh Peguam Negara yang terletak dibawah kekuasan Perdana Menteri.
Dalam erti kata lain, Zahid Hamidi sebenarnya mahu Anwar menggugurlan kesnya itu.
Tetapi, berdepan semua karenah UMNO itu, apa yang diharapkan ketegasan Anwar yang mengatakan beliau tidak bertolak ansur atau tunduk kepada tekanan, akan terus dapat dipertahankannya dan tidak mengalah semata-mata untuk terus kekal sebagai Perdana Menteri.
Satu perkara yang Anwar harus ingat, jika beliau ternampak mengalah dalam kes pengampunan Najib dan pengguguran kes yang dipohon Zahid Hamidi, ia bermakna beliau telah bertolak ansur terhadap rasuah.
Kenyataan beliau hari ini yang menyebut – Tidak akan bertolak ansur dan kalau nak jatuhkan kerana saya lawan rasuah, silakan – hanya akan menjadi sisa kumbahan jika Najib dan Zahid Hamidi didapati lepas bebas akhirnya.
Ketika itu nanti, selain PH tidak lagi dipercayai pengundi, mungkin buat selama-lamanya, ia juga bermakna sudah matilah perjuangan reformasi dan sucinya kerajaan madani yang diagung-agungkan selama ini.
– ShahbudinHusin 11/04/2023.

5

2

votes
Article Rating
Kongsikan artikel ini


KITA TAK BOLEH PAKSA AGONG AMPUNKAN NAJIB – AZALINA

Proses pengampunan untuk Najib Razak kini tidak lagi melibatkan prosedur undang-undang, kata Azalina Othman, sebaliknya terserah kepada budi bicara Yang di-Pertuan Agong sepenuhnya.
Menurut Menteri di Jabatan Perdana Menteri (Undang-Undang dan Reformasi Institusi) itu lagi, dalam keadaan sekarang tidak ada sesiapa boleh memaksa agar Najib diberikan pengampunan diraja.
“Saya rasa bab itu (pengampunan diraja), apa pun ia adalah kuasa Yang di-Pertuan Agong mengikut Perkara 42 Perlembagaan Persekutuan.
“Sekarang ini tidak ada prosedur undang- undang, sekarang adalah (terserah) budi bicara Yang di-Pertuan Agong.
“Jadi, kita tidak boleh paksa, biar Yang di-Pertuan Agong yang buat keputusan kalau mahu mengkaji.
“Kita (Umno) sudah tidak terlibat,” katanya kepada pemberita di Putrajaya hari ini.
Azalina yang juga Ketua Penerangan Umno berkata demikian sebagai mengulas pandangan peguam kanan, Mohamed Haniff Khatri Abdulla, yang berpendapat Umno tidak boleh memfailkan permohonan pengampunan bagi pihak Najib.
Haniff sebelum ini dilaporkan berkata mengikut Peraturan 113, Peraturan-Peraturan Penjara 2000, petisyen pengampunan itu hanya boleh dilakukan oleh Najib sendiri, ahli keluarga atau peguam yang dilantik oleh bekas perdana menteri itu, dan Jabatan Penjara.
Bagaimanapun, katanya, Umno boleh memfailkan surat, petisyen atau kenyataan sokongan ditandatangani ahli-ahlinya kepada Agong untuk menyokong permohonan Najib.
Terdahulu Setiausaha Agung Umno, Asyraf Wajdi Dusuki, dilaporkan berkata, majlis kerja tertinggi (MKT) parti itu menerima memorandum daripada 191 bahagian untuk memohon kepemimpinan tertinggi membela bekas presiden mereka yang disifatkan banyak berjasa kepada rakyat dan negara.
MKT Umno juga sebulat suara bersetuju memohon menghadap bagi mempersembahkan warkah rayuan kepada Agong berserta memorandum ditandatangani oleh seluruh kepemimpinan Umno dari 191 bahagian.
Terdahulu Azalina hari ini melancarkan laman sesawang

Malaysia-Sulu Case
yang mengandungi maklumat berkaitan sejarah serta perkembangan semasa mengenai tuntutan kumpulan Sulu ke atas wilayah negara ini.
Azalina berkata usaha tersebut dijalankan dengan kerjasama Bahagian Hal Ehwal Undang-Undang, Kementerian Luar Negara, dan Kementerian Komunikasi dan Digital bagi memberikan fakta yang sahih, sekali gus menangkis tohmahan pihak yang membuat tuntutan berkenaan.
Pada masa sama katanya rakyat negara ini serta masyarakat antarabangsa boleh mengikuti perkembangan kes berkenaan secara telus dan benar.
Laman sesawang Malaysia-Sulu Case turut boleh diakses dalam lima bahasa iaitu bahasa Melayu, Inggeris, Tagalog, Perancis dan Sepanyol.
“Laman sesawang ini akan sentiasa diperkemas dan ditambah maklumat, dokumen dan pelbagai lagi dari semasa ke semasa selaras dengan perkembangan kes ini.
“Saya berharap warga media dan rakyat Malaysia khususnya akan mengakses serta mengikuti kes ini dengan teliti mengikut laman sesawang rasmi Malaysia kerana pelaporan dan sebaran maklumat yang tidak benar atau tidak tepat akan mempunyai kesan besar dan serius kepada kedaulatan dan keselamatan negara Malaysia,” katanya.
Pada Feb tahun lalu, agensi berita di Sepanyol melaporkan penimbang tara negara itu, Dr Gondoza Stampa, mengarahkan Putrajaya membayar pampasan sebanyak AS$14.92 bilion (RM62.59 bilion) kepada waris Sultan Sulu.
Malaysia didakwa tidak membayar pampasan berjumlah RM5,300 setahun sejak 2013 dan ia dikatakan melanggar Perjanjian 1878 yang ditandatangani Sultan Jamal Al-Alam dengan Baron De Overbeck dan Alfred Dent mewakili syarikat British Utara Borneo.
Sumber –
https://m.malaysiakini.com/news/661962

1

1

vote
Article Rating
Kongsikan artikel ini


NASIHAT PRO BONO BUAT PEMIMPIN – HATI-HATILAH DALAM TINGKAH LAKU KERANA KAMERA SENTIASA ADA DI SETIAP PENJURU

Sejak pagi tadi tular satu klip video yang menampakkan Perdana Menteri, Anwar Ibrahim seolah-olah melanggar atau barangkali terlanggar belakang seorang artis wanita dalam satu majlis berbuka puasa bersama pengamal media dan penggiat seni yang diadakan malam semalam.
Artis tersebut pada mulanya kelihatan sedikit terkejut dengan insiden perlanggaran berkenaan, tetapi kemudian tersenyum dan sempat berselfie dengan Anwar.
Klip video lain yang menunjukkan Anwar sama-sama menyanyi dengan dua artis wanita turut tersebar bersama video di atas tadi.
Video perlanggaran itu jelas disebarkan untuk mengaibkan Anwar, tambahan lagi caption atau keterangan yang ditulis pula memang dilihat menjurus ke arah itu.
Dengan video tersebut, laskar maya blok pembangkang seolah-olah kenduri sejak pagi tadi dengan menulis pelbagai hantaran dan tafsiran mengenainya bagi tujuan tidak lain untuk memperlekeh dan merendah-rendahkan keperibadian Anwar.
Sebagai kesimpulannya, dalam semua tafsiran itu, Anwar digambarkan sebagai lelaki yang tidak boleh melihat perempuan berdahi licin.
Dalam waktu yang sama, laskar maya pro kerajaan pula seolah-olah terkedu dan tidak mampu untuk mewajarkan ada sisi baik dalam insiden tersebut.
Seorang dua yang dilihat cuba membela Anwar berkaitan video itu, tetapi ia ternampak terlalu longgar dan hampir tiada markah.
Saya sendiri berkali-kali menonton video itu untuk cuba membaca reaksi wajah mereka yang terkait di dalamnya.
Apa juga tafsiran yang ada dalam fikiran saya, biarlah saya simpan saja.
Pengajarannya, baik kepada Anwar dan lain-lain pemimpin, mereka hendaklah berhati-hati selalu dalam semua tingkah laku kerana di era media sosial ini, lensa kamera sentiasa ada di setiap penjuru.
Selain semua pergerakan pemimpin diperhatikan rakyat, lebih bahaya lagi jika ia dirakam kamera dan kemudian disebarkan.
Ini kerana rakaman itu boleh dimanipulasi dengan pelbagai tujuan dan ditafsirkan dengan macam-macam makna.
Tersilap sedikit langkah atau kata-kata dan ia kemudian diviralkan, beban yang akhirnya terpaksa difanggung bukan kepalang kesannya, bukan saja kepada diri sendiri, tetapi juga keluarga.
Selain pemimpin, orang biasa pun tidak terkecuali terdedah kepada perkara yang sama di mana setiap hari ada saja diviralkan di media sosial video mengenai buli jalanraya, perlakuan kasar, pergaduhan dan macam-macam lagi yang kebanyakannya, selain memberi malu kepada pelakunya, selalunya juga berakhir dengan tindakan oleh pihak berkuasa.
Lebih-lebih lagi pemimpin seperti Anwar yang musuh politiknya lebih ramai daripada kawan sejati, keperluan untuk berhati-hati itu harus lebih tinggi lagi.
Tidak boleh ambil mudah dan pandang rendah semua perkara semata-mata kerana beliau kini sudah menjadi Perdana Menteri.
Hakikatnya, setelah menjadi Perdana Menteri inilah semua tingkah laku itu mesti lebih dijaga, terutama dalam pergaulan yang melibatkan artis wanita dan golongan perempuan berdahi licin.
Apa lagi Anwar itu terlalu kuat imejnya sebagai pejuang Islam dan pemimpin yang suka menganjurkan program-program agama sejak dulu lagi.
Yang mudahnya begini sajalah, tambahan lagi sekarang cuaca tidak menentu, hujan lebat serta ribut puting beliung boleh berlaku bila-bila masa tanpa dijangka, maka langkah paling selamat ialah Kak Wan atau Dr Wan Azizah Wan Ismail sebaiknya mesti menemani Anwar dalam semua majlis seperti semalam itu.
Bila ada Kak Wan sentiasa berpimpin tangan dengan Anwar – percayalah – yang gatal dan gedik semuanya akan automatik tampil bersopan.
– ShahbudinHusin 12/04/2023.

5

3

votes
Article Rating
Kongsikan artikel ini


SEMUA INI HANYA MEMBERI GAMBARAN BURUK KEPADA JABATAN PEGUAM NEGARA, KATA BEKAS AG

Seorang bekas peguam negara berkata, siasatan lanjut yang sedang dijalankan oleh Suruhanjaya Pencegahan Rasuah Malaysia (SPRM) berhubung kes jenayah Ahmad Zahid Hamidi memberikan gambaran buruk pada peguam negara semasa, Idrus Harun.
Abu Talib Othman berkata, pihak pendakwaan telah pun membuktikan kesnya terhadap Zahid tahun lepas selepas presiden Umno itu diperintahkan membela diri atas semua tuduhan yang dihadapinya.
“Kes prima facie wujud kerana pihak pendakwaan telah membuktikan unsur dalam semua tuduhan,” katanya.
“Apa lagi yang perlu disiasat lebih lanjut? Melainkan ada sebab lain yang hanya boleh menjadi spekulasi. Pada pandangan saya, ini memberikan gambaran buruk pada peguam negara semasa.”
Abu Talib, yang menjadi peguam negara dari 1980 hingga 1993, berkata demikian selepas perbicaraan Zahid ditangguhkan berikutan representasi yang dibuat oleh pihak pembelaan awal tahun ini.
Timbalan Pendakwa Raya Abdul Malik Ayob memaklumkan hakim perbicaraan Collin Lawrence Sequerah pada Isnin bahawa representasi itu hanya boleh disemak oleh peguam negara selepas SPRM menyelesaikan siasatan.
Peguam Zahid telah menghantar dua set representasi kepada pihak pendakwaan untuk pertimbangan; yang pertama pada Januari, diikuti satu lagi pada Februari.
Malik berkata, representasi itu setebal kira-kira 200 muka surat dan pihak pendakwaan memerlukan masa untuk menelitinya kerana ia membangkitkan isu yang rumit.
Sequerah membenarkan perbicaraan ditangguhkan selepas Malik berkata beliau diarahkan oleh Idrus supaya tidak membantah permintaan itu.
Abu Talib berkata, unsur representasi bukanlah alasan yang baik untuk menangguhkan kes kerana keadilan dalam perbicaraan jenayah adalah untuk kedua-dua tertuduh dan orang awam.
“Menurut Perlembagaan Persekutuan, peguam negara mempunyai budi bicara mutlak untuk menarik balik kes itu, (jika gagal) beliau harus meneruskan (perbicaraan) kerana semua keterangan telah dikemukakan di mahkamah apabila pembelaan dipanggil,” katanya.
Beliau juga berkata, pentadbiran keadilan sewajarnya tidak harus dihalang oleh penangguhan.
Sementara itu, peguam, Syed Iskandar Syed Jaafar berkata, Zahid hanya perlu menyanggah dan menimbulkan keraguan munasabah dalam kes pendakwaan untuk mendapatkan pembebasan.
“Sebarang siasatan lanjut oleh SPRM selepas pembelaan dipanggil tidak bermakna,” katanya.
Tambahnya, Idrus, sebagai penjaga kepentingan awam, mesti bertindak tanpa rasa takut atau pilih kasih apabila menjalankan tugasnya.
Perbicaraan ditetapkan sementara untuk disambung semula pada 1 hingga 3 Ogos, 7 hingga 10 Ogos, dan antara 21 dan 24 Ogos.
Pendengaran lanjut juga ditetapkan pada September hingga Disember.
Pada 2 Nov tahun lepas, hakim menangguhkan kes kepada 16 Jan sementara menunggu keputusan rayuan Zahid kepada Mahkamah Rayuan berhubung permohonannya mendapatkan keterangan saksi yang dirakam oleh SPRM.
Bagaimanapun, Zahid tidak meneruskan rayuan itu.
Tidak dimaklumkan di mahkamah terbuka mengapa perbicaraan yang dijadualkan pada 16 Jan itu ditangguhkan.
Pihak pembelaan telah memanggil enam saksi setakat ini.
Zahid didakwa atas 47 tuduhan pengubahan wang haram dan pecah amanah membabitkan jutaan ringgit daripada Yayasan Akalbudi, serta menerima rasuah untuk pelbagai projek sepanjang menjadi menteri dalam negeri antara 2013 dan 2018.
Dua belas daripada tuduhan itu berkait pecah amanah, manakala lapan untuk rasuah dan baki 27 lagi membabitkan pengubahan wang haram.
Sumber –
https://www.freemalaysiatoday.com/category/bahasa/tempatan/2023/04/11/siasatan-sprm-atas-kes-zahid-beri-gambaran-buruk-pada-peguam-negara-kata-abu-talib/

0

0

votes
Article Rating
Kongsikan artikel ini


ANWAR TAK USAH BIMBANG, UMNO TAK AKAN BERANI TARIK SOKONGAN

Terdapat kecenderungan yang ketara sejak kebelakangan ini untuk segelintir penyokong Najib Razak memberi semacam ugutan kepada Anwar Ibrahim dalam kes pengampunan bekas Perdana Menteri itu.
Mereka tidak ragu-ragu menyatakan Anwar akan menjadi Perdana Menteri terpendek dalam sejarah jika pengampunan Najib tidak menjadi kenyataan dalam waktu terdekat ini.
Mudah kata, ia bermakna UMNO akan menarik sokongan sekiranya Najib tidak segera dibebaskan.
Beberapa hantaran di media sosial daripada mereka yang diketahui penyokong kuat Najib amat jelas mengenai perkara itu.
Malah, blogger dalam buangan, Raja Petra Kamaruddin dalam satu klip video mengatakan, penarikan sokongan itu akan berlaku seawal 28 April ini (tak dipastikan apa relevannya tarikh berkenaan).
Katanya, melalui pengampunan yang diusahakan UMNO terhadap Najib, ia adalah kata dua kepada Anwar sama ada memastikannya menjadi kenyataan atau sedia kerajaan perpaduan ditumbangkan.
Seorang pemimpin UMNO yang juga penyokong kuat Najib, beberapa kali menghubungi saya untuk meyakinkan perlunya Najib dibebaskan dalam waktu terdekat ini demi untuk kestabilan kerajaan dalam jangka panjang.
Beliau juga menyebut bahawa Anwar berada dalam kedudukan bahaya jika gagal mendorong atau berusaha ke arah pengampuan penuh Najib.
Soalnya, benarkah UMNO berani menarik sokongan?
Secara umumnya, yang pertama ialah kerajaan perpaduan terbentuk melalui sokongan 148 Ahli Parlimen – PH 82, BN 30, GPS 23, GRS 6, Warisan 3, PBM 1, PKDM 1 dan Bebas 2.
Ini bermakna, kalau UMNO atau BN membawa keluar 30 Ahli Parlimennya kerana marah disebabkan pengampunan Najib tidak menjadi kenyataan, kerajaan perpaduan masih lagi mempunyai 118 Ahli Parlimen.
Jumlah itu sudah lebih daripada majoriti paling minima yang diperlukan untuk mengekalkan kerajaan iaitu 112 sokongan Ahli Parlimen.
Melainkan jika UMNO memang mahu jadi pembangkang, maka adalah “cerdik” kalau ia bertindak menarik sokongan itu.
Yang kedua, penarikan sokongan UMNO hanya akan berjaya menjatuhkan kerajaan jika ia turut disertai oleh GPS dan GRS.
Adakah GPS dan GRS mahu keluar daripada kerajaan atau mampukah UMNO meyakinkan Abang Johari Abang Haji Openg dan Hajiji Noor mengikut jejak mereka meninggalkan kerajaan, sedangkan kedua-dua gabungan mewakili Sabah dan Sarawak itu sudah memperolehi banyak manfaat daripada kemurahan hati Anwar sebagai Perdana Menteri?
Yang ketiga, penarikan sokongan UMNO terhadap Anwar yang jika diandaikan turut disertai GPS dan GRS, ia hanya sekadar berjaya menjatuhkan kerajaan tetapi tidak cukup jumlah untuk membentuk kerajaan baru.
Untuk membentuk kerajaan baru, mereka mesti mencari PN yang sekarang mempunyai 74 Ahli Parlimen.
Dalam hal ini, oleh kerana PN mempunyai jumlah Ahli Parlimen paling ramai, kerajaan baru yang mahu dibentuk nanti pastilah akan diketuai oleh PN atau Mahiaddin Md Yasin sebagai Perdana Menteri.
Sediakah UMNO berketuakan Mahiaddin semula, walhal sebelum PRU15 dulu, UMNO jugalah yang menarik sokongan dan menjatuhkan Pengerusi PN itu lalu membuka peluang kepada Ismail Sabri Yaakob menjadi Perdana Menteri?
Apakah jika Mahiaddin kembali jadi Perdana Menteri, nasib Najib dan Zahid Hamidi kemudiannya akan jadi lebih baik?
Berdasarkan semua itu, meskipun barangkali Anwar terus berdepan tekanan, beliau tidak harus bimbang atau gundah gulana kerana UMNO mengikut logiknya, tidak mungkin berani atau sedia meninggalkan kerajaan perpaduan ini.
Bahkan, jika UMNO secara sendirian berani menarik sokongan, Anwar boleh pula mendekati Pas dan Bersatu untuk masuk dalam kerajaan bagi mengukuhkan lagi erti dan nilai perpaduan ke arah lebih inklusif.
Akhirnya, akan melopong teruslah UMNO terkontang-kontang sendirian sebagai pembangkang.
Dalam hal ini, apa yang Anwar perlu lakukan ialah bertindak selari dengan kemahuan majoriti rakyat dalam isu pengampunan Najib, selain teruskanlah konsisten tanpa kompromi atau mengalah dalam komitmen memerangi rasuah. –
ShahbudinHusin 13/04/2023.

5

3

votes
Article Rating
Kongsikan artikel ini


MEMAHAMI APA ITU PENGAMPUNAN AGONG DAN BAGAIMANA PROSESNYA

Majlis Kerja Tertinggi (MKT) Umno sebulat suara memutuskan minggu lalu untuk menghantar memorandum kepada Yang di-Pertuan Agong bagi memohon pengampunan penuh kepada bekas perdana menteri, Najib Razak.
Ini akan menjadi permohonan pengampunan kedua dalam tempoh tujuh bulan untuk mendapatkan pembebasan awal untuk bekas perdana menteri itu yang disabitkan kesalahannya, dan sedang menjalani hukuman penjara 12 tahun.
Dalam segmen Panduan Kini ini, kami akan melihat bidang utama proses pengampunan itu dan bagaimana ia terpakai dalam kes Najib.
Apakah pengampunan oleh Yang di-Pertuan Agong itu?
Pengampunan itu adalah perintah rasmi yang diberikan oleh Yang di-Pertuan Agong untuk menamatkan hukuman terhadap seseorang yang dituduh melakukan sesuatu jenayah.
Lazimnya, seseorang akan memohon untuk pengampunan selepas mereka tidak mempunyai jalan lain mengikut undang-undang di mahkamah.
Terdapat beberapa jenis pengampunan, Antaranya, “pengampunan bersyarat” iaitu hukuman berkenaan digantikan dengan hukuman yang lebih ringan; dan “pengampunan penuh” atau disebut sebagai “pardon” yang melepaskan kesalahan banduan itu.
Berdasarkan Perkara 42(1) Perlembagaan Persekutuan, kuasa Yang di-Pertuan Agong untuk memberikan pengampunan terhad kepada kesalahan yang dibicarakan atau dilakukan di Wilayah Persekutuan – Kuala Lumpur, Labuan dan Putrajaya.
Pengampunan bagi kesalahan yang dilakukan atau dibicarakan di negeri-negeri lain berada di tangan Raja-Raja Melayu di setiap negeri, masing-masing.
Yang di-Pertuan Agong akan memberikan pengampunan atas nasihat Lembaga Pengampunan.
Bolehkah Umno failkan pengampunan bagi pihak Najib?
Mengikut Perkara 42 Perlembagaan Persekutuan, semua banduan yang disabitkan bersalah berhak memohon pengampunan.
Najib sendiri mengemukakan permohonan pengampunan tujuh bulan lalu, iaitu pada September 2022, selepas dia disabitkan dengan hukuman penjara 12 tahun.
Pada 31 Mac tahun ini, permohonannya untuk menyemak sabitan dan hukuman terhadap kes rasuah SRC International yang membabitkan penyelewengan  RM42 juta telah ditolak oleh Mahkamah Persekutuan dalam keputusan majoriti 4-1.
Minggu berikutnya, majlis tertinggi Umno sebulat suara memutuskan untuk

memohon pengampunan

penuh kepada bekas perdana menteri itu.
MKT Umno juga akan menyertakan memorandum yang ditandatangani oleh

seluruh kepimpinan parti daripada 191 bahagian termasuk Wanita dan sayap-sayap pergerakan Pemuda dan Puteri
.
Peguam utama Najib, Muhammad Shafee Abdullah, berkata dia akan menggunakan penghakiman bertentangan oleh Hakim Besar Sabah dan Sarawak, Abdul Rahman Sebli untuk menyokong permohonan pengampunan itu.
Bagaimanapun, peguam Mohamed Haniff Khatri Abdulla dan bekas menteri Wan Junaidi Tuanku Jaafar, kedua-dua mereka berpendapat Umno tidak boleh memfailkan permohonan pengampunan bagi pihak Najib.
Ini kerana, di bawah Peraturan 113 Peraturan-Peraturan Penjara 2000, petisyen hanya boleh difailkan oleh tertuduh, keluarga atau peguam yang dilantik oleh mereka, dan Jabatan Penjara.
Haniff berkata Umno hanya boleh memfailkan surat atau petisyen sokongan kepada Yang di-Pertuan Agong.
Menteri di Menteri di Jabatan Perdana Menteri (Undang-Undang dan Reformasi Institusi) Azalina Othman Said berkata Umno tidak lagi terlibat, dan keputusan itu kini

terserah kepada Yang di-Pertuan Agong
.
Apakah kriteria untuk dapatkan pengampunan?
Menurut

bekas peguam negara Tommy Thomas
, kriteria pertama ialah seseorang banduan itu mesti telah menjalani satu pertiga daripada hukuman penjara mereka sebelum memohon pengampunan.
Katanya, bagaimanapun, ini bukan keperluan undang-undang tetapi konvensyen, berdasarkan proses yang dibina selama beberapa dekad sejak merdeka pada 1957.
Menurut Peraturan 113 Peraturan-Peraturan Penjara 2000, seseorang banduan boleh menghantar petisyen memohon pengampunan dengan “seberapa segera yang dapat dilaksanakan” selepas sabitannya.
Petisyen kedua selanjutnya hanya dibenarkan apabila seseorang banduan telah menyempurnakan tiga tahun dari tarih sabitan, dan sesudah itu petisyen sedemikian hendaklah diberikan pada lat tempoh dua tahun, melainkan jika terdapat apa-apa hal keadaan khas.
 Thomas berhujah bahawa ini menimbulkan isu praktikal kerana jumlah banduan yang besar dalam sistem penjara negara ini. Katanya bahawa Najib terpaksa “menunggu gilirannya”
Thomas berkata bahawa kriteria kedua ialah banduan itu perlu  menunjukkan bukti bahawa mereka telah “berubah” – yang akan mengambil masa kira-kira tiga atau empat tahun.
“Semua banduan akan mengatakan bahawa mereka telah berubah. Kenyataan banduan tidak membawa makna kerana ia demi kepentingan diri sendiri.
“Jadi ia mesti disokong oleh pegawai parol, pegawai penjara, kakitangan hospital, dan pelbagai sumber bebas. Lebih banyak rujukan yang diperolehi, lebih baik kes anda. Semua rujukan mesti menunjukkan fakta bahawa kamu telah berubah,” katanya.
Kriteria ketiga, kata Thomas, ialah banduan tidak boleh mempunyai kes jenayah lain yang belum selesai.
Najib kini mempunyai tiga lagi kes yang sedang dibicarakan, termasuk kes rasuah RM2.28 bilion 1MDB yang sedang berlangsung.
Dua lagi kes yang masih belum dibicarakan sepenuhnya ialah kes pengubahan wang haram SRC International berjumlah RM27 juta dan kes pecah amanah jenayah RM6.6 bilion

International Petroleum Investment Company (IPIC),
Apa berlaku selepas petisyen difailkan?
Tiada garis panduan atau peraturan sebenar mengenai proses untuk mendapatkan pengampunan.
Thomas, berkata, Lembaga Pengampunan bermesyuarat tiga hingga empat kali setahun, dan mempertimbangkan kira-kira 10 permohonan setiap kali mereka bermesyuarat.
Lembaga Pengampunan Wilayah Persekutuan terdiri daripada Peguam Negara, menteri Wilayah Persekutuan dan tiga ahli yang dilantik oleh Yang di-Pertuan Agong, yang akan mempengerusikan sendiri mesyuarat itu.
Lembaga Penjara dikehendaki mempertimbangkan sebarang pendapat bertulis yang diberikan oleh Peguam Negara sebelum memberikan sebarang nasihat kepada Yang di-Pertuan Agong.
Dari segi undang-undang, tiada had masa untuk Seri Paduka memutuskan bila hendak memberi pengampunan.
Adakah kita mempunyai menteri Wilayah Persekutuan?
Tidak. Tanggungjawab kementerian Wilayah Persekutuan kini diletakkan di bawah Jabatan Perdana Menteri.
Anwar selaku ahli Lembaga Pengampunan menjadi menteri Wilayah Persekutuan.
Dia secara tidak langsung mengesahkan penglibatannya pada 8 April lalu bahawa dia akan menjadi

sebahagian daripada proses
pengampunan untuk Najib.
Bagaimanapun, dia menolak spekulasi bahawa ini akan mengakibatkan konflik kepentingan kerana katanya, keputusan muktamad terletak pada Yang di-Pertuan Agong.
Pelbagai kebimbangan dibangkitkan mengenai penglibatan Anwar dalam Lembaga Pengampunan, namun Wan Junaidi berkata bahawa Peguam Negara akan memainkan peranan yang lebih besar daripada perdana menteri.
“Pemberian pengampunan bukan dalam skop pentadbiran atau eksekutif.
“Oleh itu, dalam soal permohonan pengampunan, A-G akan memberikan pendapat undang-undang dan nasihat.
“Bagaimanapun, walaupun dengan nasihat, Yang di-Pertuan Agong mempunyai kuasa mutlak untuk memutuskan sendiri sama ada baginda ingin memberikan pengampunan atau sebaliknya,” katanya.
Perlukah Seri Paduka ikut nasihat Lembaga Pengampunan?
Terdapat wacana yang meluas mengenai perkara ini.
Perkara 42(4) dan Perkara 40(4)(a) Perlembagaan Persekutuan memang memperuntukkan bahawa Yang di-Pertuan Agong perlu bertindak atas nasihat Lembaga Pengampunan.
Bagaimanapun, Mahkamah Agung memutuskan dalam kes

Sim Kie Chon lawan Penguasa Penjara Pudu & Ors [1985]

bahawa tidak wajib bagi Sultan untuk mengikut nasihat Lembaga Pengampunan.
Mahkamah Agung menegaskan bahawa peranan Lembaga Pengampunan adalah sekadar memberi nasihat kepada Yang di-Pertuan Agong.
Ahli Parlimen Pasir Gudang Hassan Karim, yang juga seorang peguam, berkata,

tafsirannya

terhadap Perkara 42(1) dan Perkara 42(5) Perlembagaan Persekutuan adalah bahawa pemberian pengampunan adalah prerogatif Yang di-Pertuan Agong.
Namun, bekas peguam Anwar, Zainur Zakaria tidak bersetuju dan berkata berkata Seri Paduka

tidak mempunyai kuasa

untuk memberikan pengampunan kepada seseorang melainkan selepas mendapat nasihat daripada lembaga pengampunan.
Bolehkah keputusan Seri Paduka dicabar?
Perkara 32(1) Perlembagaan Persekutuan memperuntukkan bahawa Yang di-Pertuan Agong tidak bertanggungjawab terhadap sebarang prosiding di mana-mana mahkamah.
Walau bagaimanapun, kewajaran keputusan Agong pernah dibangkitkan pada tahun 1986 dalam

Penguasa Penjara Pudu & Ors lawan Sim Kie Chon [1986]
.
Sim mendakwa bahawa keputusan Lembaga Pengampunan adalah terbatal dan tidak berkesan dari segi undang-undang selepas Yang di-Pertuan Agong menolak rayuannya untuk mendapatkan pengampunan.
Mahkamah Agung berpandangan bahawa Sim cuba mencabar pelaksanaan kuasa pengampunan Agong di bawah Perkara 42 Perlembagaan Persekutuan.
Mahkamah Persekutuan juga memutuskan dalam kes

Juraimi bin Husin lawan Lembaga Pengampunan, Negeri Pahang & Ors [2002]

bahawa prerogatif belas kasihan, termasuk kuasa untuk memberikan pengampunan, tidak bertanggungjawab untuk semakan kehakiman kerana sifatnya.
Sumber –
https://m.malaysiakini.com/news/662028

0

0

votes
Article Rating
Kongsikan artikel ini


TERIMA ATAU TOLAK MUDA, PH PERLU BUAT KEPUTUSAN SEGERA

Sekali lagi Syed Saddiq Syed Abdul Rahman bersuara mengenai penyertaan Muda ke dalam PH.
Presiden Muda itu menjelaskan, pihaknya perlu menyelesaikan isu penyertaannya bersama PH terlebih dahulu sebelum membicarakan soal agihan kerusi bagi PRN enam negeri tidak lama lagi.
Beliau mengakui sehingga kini Muda tidak dipanggil untuk berbincang dalam soal agihan kerusi
“Isu asasnya adalah penyertaan Muda dalam PH yang telah kita hantar sejak suku keempat tahun lepas, lama sebelum PRU15.
“Isu itu perlu diselesaikan dahulu kerana Muda telah memaklumkan niat kita dan apabila isu diselesaikan lebih mudah rundingan dengan PH kerana kita sudah berada dalam gabungan itu.
“Jadi, mengenai perancangan PRN, khususnya di Selangor, Muda memang telah adakan perbincangan dalam parti dan bila tiba masanya kita akan maklumkan mengenai pendirian kita.
“Tapi kita nak berikan ruang kepada kepimpinan PH dan Majlis Presiden untuk respon supaya kita dapat buat keputusan yang baik secara bersama untuk menjaga keharmonian kerajaan perpaduan,” katanya.
Syed Saddiq menambah, beliau juga telah bertemu Perdana Menteri, Anwar Ibrahim berhubung penyertaan Muda ke dalam PH.
“Saya telah diberikan peluang dua kali berjumpa Anwar dan isu ini ada dibangkitkan dan Perdana Menteri kata bahawa ia perlu dibincangkan dalam Majlis Presiden PH dan kita nantikan keputusan PH,” tambahnya lagi.
Sebenarnya, isu penyertaan Muda ke dalam PH ini sudah begitu lama berlarutan dan Syed Saddiq sendiri telah dua tiga bercakap mengenainya.
Malangnya, masih tiada apa-apa keputusan di pihak PH sehingga kini.
Susah sangatkah PH nak buat keputusan?
Kegagalan membuat keputusan dalam tempoh yang munasabah berhubung penyertaan Muda sedikit sebanyak hendaklah disedari memberi gambaran tidak baik kepada PH sebagai sebuah gabungan yang sedang mengetuai kerajaan.
Dalam hidup ini, yang penting ialah berani membuat keputusan dan setelah keputusan dimuktamadkan, apa jua yang ada di hadapan haruslah dihadapi.
Dalam politik, perniagaan dan malah rumahtangga, yang penting ialah membuat keputusan.
Suami yang menggantung isteri tidak bertali bertahun-tahun misalnya, selain dicela agama, juga dikutuk masyarakat kerana dianggap tidak berperikemanusiaan dan menyeksa batin pasangannya.
Di mata umum, tidak berani membuat keputusan lebih mencerminkan tiada kewibawaan.
Begitu juga dalam kes Muda ini, jangan biarkan permohonan parti itu semacam digantung tidak bertali begitu lama.
Kalau mahu ambil Muda sebagai komponen PH kerana parti itu mewakili suara golongan muda, buatlah keputusan menerimanya, tetapi jika dirasakan Muda tidak banyak manfaat disebabkan hanya ada satu kerusi, malah mungkin masih ada kebimbangan tentang hubungannya dengan Tun Mahathir Mohamad, tolak sajalah permohonan mereka itu.
Simple kan?
– ShahbudinHusin 14/04/2023.

0

0

votes
Article Rating
Kongsikan artikel ini


APAKAH AMARAN KIT SIANG BERMAKSUD DAP AKAN KELUAR KERAJAAN JIKA NAJIB DIBEBASKAN?

Pemimpin veteran DAP, Lim Kit Siang memberi amaran bahawa kerajaan perpaduan pimpinan Anwar Ibrahim boleh runtuh sekiranya bekas Perdana Menteri, Najib Razak dibebaskan melalui pengampunan diraja.
Menjelaskan pendapatnya itu, beliau melihat masalah yang dihadapi oleh kerajaan pimpinan Anwar ketika ini lebih bersifat dalaman daripada luaran.
“Saya fikir menjadi satu kesilapan untuk percaya bahawa UMNO hanya boleh kembali ke zaman kegemilangannya jika Najib dikeluarkan daripada penjara.
“Sebaliknya, saya percaya pengampunan Najib sama sekali tidak memberi keuntungan kepada UMNO, tetapi hanya akan menguntungkan Pas dan Bersatu, selain menyebabkan keruntuhan kerajaan perpaduan yang sedang dipimpin Anwar,” kata Kit Siang pada satu kenyataan hari ini.
Apakah yang dimaksudkan bekas Pengerusi DAP itu dan bagaimana kerajaan perpaduan boleh runtuh disebabkan bebasnya Najib?
Dengan Kit Siang mengatakan pembebasan Najib hanya akan menguntungkan Pas dan Bersatu, keruntuhan paling mudah yang dipercayai ramai boleh berlaku adalah disebabkan penolakan rakyat terhadap PH dalam PRU16 akan datang.
Berdasarkan sentimen majoriti rakyat yang tidak setuju dengan pembebasan Najib, membebaskan bekas Perdana Menteri yang terkait dengan skandal 1MDB serta belum pun setahun menjalani hukuman penjara daripada 12 tahun yang diterimanya, ia secara langsung bermakna PH tidak bertindak selari dengan keinginan rakyat.
Akibatnya, rakyat pasti akan menghukum PH kerana kedudukan Anwar sebagai Perdana Menteri dipercayai berperanan membantu pembebasan Najib itu.
Jika itu berlaku, sebagaimana disebut Kit Siang, Pas dan Bersatulah yang akan untung.
Keruntuhan itu tidak berlaku dalam waktu terdekat ini, sebaliknya pada PRU16 yang dijangka kira-kira empat tahun lagi.
Tetapi, apabila Kit Siang memberi amaran terbuka bahawa pembebasan Najib akan menyebabkan keruntuhan kerajaan, secara tersirat ia juga sebenarnya adalah isyarat bahawa DAP tidak setuju dan menentang perkara itu.
Dalam pembentukan kerajaan perpaduan ini, sementara PH mempunyai 82 kerusi, 40 daripada adalah milik DAP.
Ini bermakna, daripada jumlah 148 sokongan Ahli Parlimen yang dimiliki kerajaan perpaduan sekarang, ia akan runtuh jika DAP bertindak keluar disebabkan tidak setuju dengan pengampunan terhadap Najib.
Adalah jelas bahawa DAP lebih bahaya daripada UMNO dan BN yang mempunyai 30 Ahli Parlimen yang mana baru-baru ini MT UMNO memutuskan untuk menghantar memorandum kepada Istana Negara bagi pembebasan Najib.
Adakah ini bermakna Kit Siang sebenarnya sedang memberi amaran kepada Anwar

tentang bahaya yang bakal menanti

jika Najib dibebaskan?
– ShahbudinHusin 15/04/2023.

5

1

vote
Article Rating
Kongsikan artikel ini